KRIH THAWN PEHZAWMNAK NEI LO - Hre Mang\nWELCOME TO MY PAGE > CABU SIAR DING > THIANHLIMNAK > \nKRIH THAWN PEHZAWMNAK NEI LO\n16. KHRIH THAWN PEHZAWMNAK NEI LO\n'Khrih thawn pehzawmnak kan rak nei lo' ( Eph.2:12 ).\nThuhmahruai ih ka hmanmi cang hin Ephesian zumtu pawl khristian an si hlanih an dinhmun kha a lailang. Cu lawng si loin Khrih ah zumnak nei lo tu pawl hmuahhmuah ih dinhmun khal a tarlang thluh a si. Hihnak ih dinhmun sia hi a thlen theih nawn lo ding ! Sumpai tlaksamnak, hrisel thei lonak, inn le lo neih lonak, rualpi the neih lonak, le mi hmuhsuam mi sinak pawl hi duh um lo zet dinhmun a si. Cu hmuahhmuah hnak in Khrih thawn pehzawm awknak neih lo cu a se bik le a pittawp bik dinhmun a si.\nHi thutak sungah ziangvek in zirh duh ti tuisun ah zoh hnik uhsi. Zovek milai hman in kan sim fiang thei lo ding nan Pathian thu in himi ca siar tu hnen ah theihter mi a nei ko ding.\n1) Ziangvek dinhmun ah mi pakhat cu Khrih thawn pehzawm awknak a nei lo tiah kan ti thei ding ?\nZiangvek dinhmun ah mi pakhat cu Khrih thawn pehzawm awknak nei lo a si tiah kan ti thei ding, ti ih thusutnak hi a hmaisa ah ruat tlang hnik uhsi.\nKhrih thawn pehzawm awknak nei lo tihi keimai duhzawng thu ka belh cawp men mi a si lo. Hi tongkam hi keimai phuahcawp men mi a si fawn lo, Thlarauthianghlim kaihhruainak hnuai ah rak nganmi a si. Paul in Ephesian kawhhran pawl hnen ah khristian an si hlan thu a theihter sal nak ih a hmanmi tongkam a si. Rinhlelh ding a um lo, khristian an si hlan ahcun theihnak nei lo, thimlak ih rak nung an si. Milem bia le Pathian nei lo, Pathian dik lo dianna rak be tu an si. Asinan hi pawl cu an rak lan thluh zo. A sim duhsan kha hi pawl lawng hi a si hmel lo : ' Hlan ahcun Khrih thawn pehzawm awknak nan rak nei lo' ( Eph.2:12).Asile ziang a sim duh a si ding ti ruat hnik uhsi.\na. Mi pakhatkhat cu a ruahnak sungah Khrih theihnak a neih lo ahcun Khrih thawn pehzawm awknak a nei lo a si. Milai thawngza tel in hivek dinhmun ah an um a si ti cu rinhlelh ding a um lo. Khrih cu zo a si, ziang a rak tuah, ziang a rak zirh, ziangruangah khenbet in a rak um, tu ah khui tawk ah a um, minung hrangah ziang a si ti khal an thei lo. A tawizawng in Khrih thu thawn peh aw in an pit thla bembem. Cuvek milai lak ahcun a pakhatnak ah Pathian nei lo pawl an tel. Asinan riahsiatthlak zet in, an mah lawng an si riai lo. Tulai ramtin ah Pathian biakmi nei vek siin Khrih thu zianghman theihmi nei lo mi tampi an um. Khrih thu ziang an thei tiah sut hai aw la, an theihlonak thim lak ihsin an lo saannak in na mang an lo bang ter ding. /An inn ah va leng aw la, Khrih ih thu hnak in Mahomet ih thu an lo sim thei sawn ding. Hivek dinhmun hin ram tampi le khawpi tampi cu an hloral cuahco a si. Cuvek milai pawl thu kan sim thei mi pakhat cu Khrih thawn pehzawm awknak an nei lo, ti a si.\nA hrekhat tulai san ih Pathian mi ti aw pawl lak ah ka simmi a pom lo tu an um a si ti ka thei. Leitlun milai hmuahhmuah cun Khrih thu an thei maw, thei lo maw pehtlaihawknak an nei cio a si, an ti. Zokhal an nun lai ah Khrih thu an thei maw, thei lo maw an thih tikah Khrih ih zangfahnak in vanram ah laksoh an si thluh ding an ti! Cuvek ruahnak cu ziangti hman in Pathian thu thawn rem theih a si lo. Hitin ngan a si: 'Hihi kumkhua nunnak cu a si, Pathian diktak umsun nangmah le, na thlahmi Jesu Khrih theih hi a si' (John 17:3). Pathian theihlonak hi misual pawl ih sualnak langter tu pakhat a si ih Pathian in an par ah nineta bik ah thu a then leh ding(The. 1:8). An theih lomi Khrih cu an mah rundam tu a si thei lo. Pathian thei lo pawl hi an thih tikah ziangvek dinhmun ah an thleng ding; thuthangtha thei dah lo tu pawl hi Pathian in ziangtin thu a then ding-hivek thusutnak pawl hi him zet in kan tanta ding mi pawl an si. Hnangam zet in kan um thei nak pakhat cu 'Leitlun hmuahhmuah thuthen tu cun dikzet in thu a then ding a si'(Sam. 18:25). Asinan thuthiang cu tlansan men ding kan si lo. Bible in Khrih theih lonak cu Khrih thawi pehzawm awknak nei lo a timi a si maw, silo.\nb. Asinan, hi lawnghi a si hrih lo. Mi pakhat cu a thinlung in Khrih zumnak a neih lo ahcun Khrih thawn pehzawm awknak a nei lo a si. Khrih thu cu tamzet thei cingin a mah ah kan thinlung hngat aw lo in rak um ziar hi thil awlte a si. Khristian zumnak thurin.Khrih cu fala thianghlim ih hrinmi a si nak thu, Pontius Pilate hnuai ah thihnak tiang a rak tuarnak thu, a thihhnu ah phum in a um ih nihum hnu ah a thohsalnak thu pawl nal zet in a lo sim thei tu ding minung tampi an um. Tlawngah ca cu an zir ih an theihnak sungah ngawl tlengtleng in an thei. Asinan an theihnak cu zianghman nun mi an nei lo. Khrih a si lomi thildangah an thum aw. An nungcang tha le nuntudan a mawi, an khawm awk theunak le an nuntudan maw, tihnim zomi an sinak le lalpai zanriah an kil theunak pawl, hi pawl hi vanram kaitlak an sinak ah an hngat awknak a si. Asinan, Pathian zangfahnak in Khrih sungah zumnak ih nun ding thu-a a tak nunram ih Khrih thisen ah hngat awknak thu, Khrih ih diknak le ai awhnak ah hngat awknak thu-hi pawl hi zianghman an thei lo hulhual a si. Hivek minung pawl thu thawn pehaw in kan sim thei mi pakhat cu Khrih thawn pehzawm awknak an nei lo, ti a si.\nKa sim roro mi thutak hi mitampi in an pom lo a si ti ka thei. A hrekkhat cun Khrih hmin in tihnimnak la tu hmuahhmuah cu an tihnimnak ruangah Khrih taksa peng ah an zawm zo a si an ti. Cun midang hrekkhat cun an thinlung in Khrih cu an theih ahcun cubak kan nih in zianghman thusut ding kan nei lo a si an ti. Mi pakhatkhat cu zumnak nung a neih hlan lo cu Khrih thawn pehzawm awknak a neia si tiah sim dingah Bible in a khap a si. Tihnimnak cu Khrih ah kan nei a si ti theihthei nak a si lo. Simon Magus kha tihnim zo mi a si nan Lalpai rawngbawlnak ah zianghman covo le telnak khal a nei lo. Thluak sungah Khrih thu theihnak men in Khrih ah pehzawm awknak kan nei a si ti theinak kan nei lo. Ramhuai pawl khal in Khrih thu cu an thei ciang tuk nan Khrih ah zianghman covo le pehzawm nak an nei lo. Rinhlelh ding a um lo, Pathian in a mele sa pawl cu sankhuk rei ah a thei thluh zo a si. Asinan, minung cun a zum hlan lo cu ziang thiamcoternak hman a nun ah theihmi a nei lo a si. Milai pakhat thiamcoter dingah milai theitheihnak le duhthlannak pawl kha zianghman ah siar lo in Pathian in hna a tuan lo. Curuangah thusutnak a ummi cu 'kan zum maw?' ti a si. Hitin ngan a si; 'Zokhal Pathian Fapa a zum lo tu cu nunnak a nei lo ding, Pathian thinhengnak cu a par ah a um a si'. 'Zokhal a zum lo tu cu siatsuah in an um ding'(John 3:36; Mark 16:16). Bible tongkam hin san a nei a si ahcun, zumnak um loin Khrih ah pehzawm awknak zindang a um lo a si.\nc. Thildangpakhat sim ding ka nei lai. Mi pakhatkhat nun ah Thlarau hnatuannak hmuh ding a um lo a si ahcun Khrih thawn pehzawm awknak an nei lo a si. Khristian ti aw pawl mi tampi in sungmuril ah Thlarau hrinnak in thinlung piantharnak ngaingai hi a thei lo an um ti cu mitmeng thei poh cun an hmu ding. Na sut hai a si ahcun khristian sakhua nak cu an zum thu an lo sim ding; biak inn ah pelh lo ten an khawm theu thu; siatni thatni ah kawhhran dan vek ih ziangkim tuah a tha an ti thu; an khristian zumnak le dan le dun pawl cu do kalhtu an um tikah thihngam ih an tan ngam thu; an neihmi cu Pathian ram hrang ah an peknak thu; thiltha tuahnak ah cun an hman awk theinak thu pawl an lo sim ding. Asinan, khui ahsaw Thlarau in an nun ah hna a tuan mi a um ? An duhnak le an ngainat nak thinlung cu khui ah an thum? An nuntudan, an duhdan le an tlanlen dan ah zo ih thlam saw a lang? Aze! asannak ding cu pakhat lawng a um! Thlarau ih sersiam tharnak, le thianternak pawl hi an mai mimal nun ah zianghman theihmi le ton mi an nei lo. Pathian hmai ah mithi an si lai hrih. An nunnak an hman awknak ah Khrih ih thlam a lang lo ih midang sawn thlam a lang theu. Cu pawl dinhmun hrangah thil pakhat lawng sim thei mi kan nei. Khrih thawn peh zawmawknak an nei lo.\nTui ka simmi khal hi mimal te lawngin an pom ding ti ka thei. Mi tamsawn cun hitin an lo sang ding, hihi a luar tuk ih a atthlak tuk, khristian sinak taktak hrangah a tulmi hnak in a feh hla tuk ih a phut tamtuk, mi zate ih piantharnak phut awk cu a tul mi a si lo. Hivek um loin vanram ah mi thianghlim pawl vek in kan kai thotho ding, an lo ti ding. An hnen ah ka saan thei mi cu, thuthiang in ziang a sim, ti a si. Lalpa'n ziangtin a sim? Hitin ngan a si, 'Mi pakhatkhat cu a pianthar lo ahcun vanram ah a lut lo ding'. 'Na pianthar ih nauhak te vek ah na sal lo ahcun vanram cu na kai thei lo ding'. 'Zokhal Jesu Khrih thawn pehzawm awknak ka nei a ti tu cu Jesu Khrih vek ih ta a si lo' ( John 3:3; Math. 18:3; I John 2:6; Rom. 8:9). Thuthiang hi siatsuah theih a si lo. Bible tongkam hin ziangtal san a neih a si ahcun zokhal Thlarau a colo tu cu Khrih thawn pehzawm awknak an nei lo a si.\nThinnat thlak zet in mi tampi hi thu thei lo an um! Khristian sakhua nak ih a sinak taktak zianghman theihmi an nei lo. Khrih, Thlarau thianghlim, zumnak, zangfahnak, piantharnak, thianternak, ti pawl hi an hrang ahcun an sakhua nak ih hman lar zet mi tongfang le hmin pawl an si. Hi pawl hin an nun ah umziah nei in an rundam nak hrampi a si nan, an nun ah zianhman nunpi ding in san an nei lo. Cuti a sile cuvek pawl theihfiang nak um loin vanram ah mi pakhatkhat cu hruaisoh a si ding maw? A cang thei lo! Khrih thawn pehzawm awknak an nei lo, Khrih thawn peh zawm awknak an nei lo.\nRiahsiatthlak zet in, milai ziangzat in mai mit hmuh ah mitha an ti aw ding? An mawhphurhnak ah tuah famkim thluh, mitinkim hnen ah tha tawk, kawhhran hnatuannak ah le khawm awknak ah fel tawk, mualphonak nei dah lo, cuvek an mai tuahthatnak pawl cu an lo sim cak zet mi a si ih cui an tuahthatnak pawl ruangah cun vanram kai dingah an ruat aw. Sual ih sungril, khrih thisen ih thawinam pekmi, ai awhnak le zumnak pwl cun an sakhua nak ah hmun an nei lo. An sim tambik mi cu an mai tuahnak a si ih zumnak thu cu an sim duh lem lo sawn theu. Cuvek minung lak ah mi pakhat tal teh vanram an kai thei pei maw? Lamlam! Zumnak an nei lo, Khrih khal an nei lo!\nRiahsiatthlak zet in Pathianmi lo zet minung paziat an um ding? Pathian cawlhni, Pathian thuthiang, Lalpai zanriah, Pathian kawhhran pawl thu cu ruat setset lo in an nung tlaitluan. Pathian in tuahlo ding a ti mi pawl an tuah tikah zianghman pawiti nak an nei lo. Pathian thukam pawl dokalh zawng hlir in an nung. Cuvek Pathianmi lo pawl lakah mi pakhat tal rundam an si thei pei maw? A cang thei lo! Thlarauthianghlim an nei lo, Khrih thawn pehzawm awknak khal an nei lo.\nKa thu simmi pawl hi a thawk ahcun a khunghar tuk, a hriam tuk, a khirhkhan tuk, ih mi a sawhna tuk a si ti khal ka thei ko. Asinan hi pawl hi thuthiang in Pathian thu vek in a simmi an si lo maw si? Hi pawl hi thutak an si ahcun kan phuangsuak lo ding maw? A tul a si ahcun fiang zet in kan tarlang lo ding maw si ? Ka thinlung ka thei aw lo a si lo ahcun, Pathian thinlung sungah duhdawtnak ih misual pawl hnen ah theihter ka duhmi a si. Pathian thinlung sungah duhdawtnak le zawnruahnak ti cawk lo a mah hawltu pwl hrangah a um a si. Cui Pai duhdawtnak le zawnruah nak cu leitlun misual pawl hnen ah theihter ka duhmi a si. Asinan, theihtheinak nei lo, zumnak nei lo, piangthar lo pawl hi Khrih thawn an pehzawm awknak ding zianghman ka hmu lo a si.\nKeimah ka dik lo ih lamzin thasawn i hmuh theitu an um a si ahcun ka lung a awi zet ding. Curuangah, lamzin dang i hmuh theitu an um lo a si ahcun tui ka fehnak lamzin hlun te ahhin ka feh vivo ding. Zianruangah tile Pathian thu hi a si lo zawng ih lakkawi ruangah mawhsiat in ka um lo nak dingah hi thutak pawl hi ka hnawng thei lo a si. Thlarau tampi nunnak thisen cu ka kut parah mawhphurhnak a tlak lo nak dingah daiten ka ummen thei lo. Theihnak nei lo, zumnak nei lo, Thlarau thianghlim co lo tu pawl cu zokhal si hai seh la Khrih thawn pehzawm awknak an nei lo.\n2. Milai cu Khrih tello in ziangvek dinhmun ih ding saw a si? Thudang ka sim duhmi ah ka feh vivo dingih milai cu Khrih thawn peh zawm awknak a neih lo tikah ziangvek dinhmun ih um a si ti kan zohtlang hnik pei.\nHikhal hi ka thutlangpi sungih a tel mi, ngai pawimawh zet dingmi a si. A sinak vek ciah ih ka sim thei ahcun mi lungawi ka va si zik em. Himi casiartu lak ah mi hrekkhat cu ' Si e, Khrih thawn pehzawmnak nei lo in ka nungih ziang a pawi? ' tiah in ti men ding, ti ka zum. Asinan Pathian cu an par khal ah a thin a ti sau ringring ding tiah ka zum. " Kei cu midang mitmpi pawl hnak in thatlo nak ka nei ciamco cuanglo. A neta bik ahcun ziangkim a fel thluh leh men ding tiah ka ruat!" Thaten i ngai aw la, ninghan thlak zet ih bumin ummi pawl thu Pathian bawmnak in lo hmuhter ka tum ding. Khrih tel lo in ziangkim an tha leh thluh lo dingih, ziang hmuahhmuah siatsuah an si leh thluh sawn ding.\na) Ahmaisa ah, Khrih thawi pehzawm awknak nei lo tu pawl cu Pathian thawn peh zawmnak nei lo an si. Paul in Ephesian pawl hnen ah himi thu thawn peh aw in fiang zet in a sim hai.' Khrih thawn pehzawmnak nan nei lo' a timi tongkam kha 'Pathian thawn pehzawmnak nan nei lo' timi tongkam thawn a tawp ter. Thaten a ruat lo tu cu a mang a bang thei men. A thianghlim le a ropi Thlarau ih nung lo tu cun Pathian a theihdan hi Pathian ih sinak hnak ih niam tuk in a rak thei theu a si. Milai mizai cu a sual, a se linglet thluh zo a si ti a hmu thei lo tucu a mti a caw a si ding. Asile, rulkhuk vek tluk ah ten um za a simi milai cun Pathian ti lungawi ding in ziangtin a pan thei ding? Tihnak um lo ten hnangam zet le duh aw zet in ziangtin Pathian cu hmaton in a zoh ngam ding? Zianghman thlaphannak le thlahrun awknak um lo ten ziangtin Pathian thawn pawl aw in, a kumkhuain um tlang dingah duh thu a sam ngam ding maw? Pathian in teh a sinak thianghlim thawn a hal (hal-sinak bang aw lo ih hmunkhat ah umtlang thei lo me ) aw mi sual le bawrhhlawhnak pawl ih thuam aw mi milai cu zianghman thina thianhlim ta lo in a pom thei ding maw? Curuangah Pathian le Palai karlak ah palai a um hrimhrim a tul ih cui Palai cu Khrih a si.\nPathian duhdawtnak le zawnruahnak cu Khrih thawn hnawmhnawihnak um lo in zo saw a sim ngam um nan si? Cuvek duhdawtnak le zawnruahnak thuthiang sungah ngan mi a um lo. Hihi thei ringring aw, ' Kan Pathian cu Khrih tel lo cun mi kangral tu meisa a si(Heb. 12:29). El awk ding a um lo, Kan Pathian cu zangfahnak le zawnruahnak ih khat a si. Asinan, a zangfahnak le a duhdawtnak cu Khrih sung lawng in minung hrangah remruat cia mi a si. Khrih zung lo in cu khui hmanah Pathian zangfahnak a luansuak nak ding lamzin a umlo. Hitin ngan a si: ' Fapa a cawimawi lo tu cu, a thlahtu Pa khal a cawimawi lo a si'. "Keimah cu Lamzin, thutak, le nunnak ka si: keimai sung loin zohman Pa hnen ah an feh thei lo " (John 5:23; 14:16). Khrih tel lo cun milai in Pathian thawn pehzawm awknak zianghman a nei lo.\nb. A dang ka sim duh sal mi cu, Khrih tel lo cun kan mah ah daihnak kan nei lo, ti a si. Mi zokhal in a sunglam ah sia-tha-theihnak a nei ih, a lung a awi ding a si ahcun a sia-tha-theihnak a lungkim hmaisak a tul a si. A sia-tha-theihnak hi a itthat a si lole a hrekkhat a thi vek in a um karlak sungcu zangfah zaten a rak lungawi tawk rero men ding. Asinan, mi pakhatkhat ih sia-tha-theihnan cu a thang harh ih a dunglam ih a sual tuah mi pawl le tulai fang ih sual a neih mi pawl a theihfiang awk tikah hmailam ih a ra thleng lai dingmi thuthennak ruangah a sunglam ah daihnak a um thei pawn lo ih daihnak pe tu a mamawh a si ti a thei aw. Cui daihnak cu zoin a pe thei? Sir awknak, thlacamnak, Bible siarnak, biak inn ah khawm awknak, Lalpai zanriah kil khawmnak, mai tisa duhnak hrem awknak pawl le sakhua nak ih thil tul dang pawl ah hman awknak in a rak zuam rero zo tla a si men ding. Hi pawl ahhin mi pakhatkhat ih sia-tha-theihnak sungih phurrit cu lakkiang theihnak a um lo. Curuangah daihnak cu a tlasam ringring ding!\nMilai sia-tha-theihnak sungih phurrit cu laking in daihnak a pe thei tu thil pakhat lawng lawng a um; cucu Khrih ih thisen ih sual thianfainak a si. Khrih ih thihnak in Pathian hnen ih kan leiba cu in pek sak zo; cule cui leiba in peksak nak ih hlawknak cun milai thinlung sungah daihnak thuruk a pek a si. Cucun milai sia-tha-theihnak ih a beisei nak hmuahhmuah cu a di a riam ter. Cui sual thianfainak cun ziangvek mawhsiatnak khal a hlawnhloh thluh. Cucu milai thinlung sungih tihnak pawl khal a hlohter thluh. Hitin ngan a si, " Hi pawl nan hnen ah ka simnak hi keimah ah daihnak nan neih nakdingah a si". "Zumnak ih thiamcoternak ruangah kan Lal Jesu Khrih sungin Pathian thawn rualrem nak kan nei" (John 16:33; Ephe. 2:4; Rom. 5:1). Khros par ih thisen zar ah daihnak kan nei: thinlung sung daihnak le tiva luangvek ih a luang suak mi daihnak kan nei. Asinan Khrih tello in zohman in daihnak kan nei lo.\nc. A dang ka sim duh bet mi cu, Khrih thawn pehzawm awknak a nei lo tu pawl cu zianghman ruahsannak nei loih nung mi an si, ti thu a si. Cui ruahsannak cu mitin in kan nei si hmang tiah an rak ruat awk theu mi a si. Ka thlarau hrangah zianghman ruahsannak ka nei lo ti ah raltha zet in a lo sim ngam tu mimal te lawng ana hmu ding. Cun an sungih a ummi an ruahsannak cu ziangruangah a si ti lo sim thie tu cu cuhnak ih mal sinsin lawng an um ding (I Pit. 3:15). An ruahsannak ih a hramthawk, a umtuzia, le a cian zia pawl lo sim thei tu mimal te lawng na hmu ding! Minung tampi suangtuahnak cu zianghman lo men a sizia le siat tonni ah hngat awknak le harsatnak lak ihsin mi run thei dingah ruahsan tlak a si lozia a lang.\nAsinan, Khrih lungpi parih sakmi, rundamnak hrampi, a hngetkhohmi nunnak ruahsanding a um a si(I Kor. 3:11). Himi nunnak hrampi par ih dinmi pohpoh cu a siatral lo ding. Hinahhin ruahsannak nung a um. Hi ruahsannak cu zaingvek hniksaknak khal a dawl ih a zohfiang tu pohpoh in a cianzia le a hngetkhah zia an hmu fiang sinsin. Thaten na zohfiang ahcun zianghman sawselnak a um lozia na hmu vivo ding. HImi ruahsannak hrampi ih a thum aw lomi ruahsannak cu zianghman man nei lo a si. Thal ih a kaang theu mi tiva hrek te vek in a tulcaan taktak ahcun a kang fai thluh theu. Hivek ruahsannak pawl cu lawngpi sunglam khawl tha lo vek a si, tikap ih a um lai ahcun a lenglam cu a mawi thlenthlen ih an fehsuak ih tipi parah a um lai fangah a khawl a siat tikah a par ih milai hmuahhmuah an pil hlo thluh theu.Khrih tello in khui hman ah nunnak lam ah mi hruai thei ruahnak dik a um lo, curuangah Khrih thawi pehzawn awknak neih lo cu ruahsannak um lo ih nun a si (Ephe. 2:12).\nd. A dang pakhat leh ah, Khrih thawn pehzawm awknak nei lo tu pawl cu vanram thawn sianghman pehtlaih awknak an nei lo a si. Hitin ka sim tikah an hrangah vanram ticket a um lo ka tinak men a si lo, Khrih tel lo in vanram ah an hrangah zianghman hmun a um lo, an hrangah nawmnak ding khal zianghman a um lo. Tlentu le rundam tu nei loin zohman in vanram cu an inn ah an hmang thei lo ding. Vanram ah um theinak a neih lozia a thei aw ding; ralthal zet, thinlung diriam zet le thinlung hahdam zet ih um theinak zianghman a nei lo ding. A thianghlim Pathian, a thianghlim mi Pathian fale pawl, a thianghlimmi vancung mi pawl hmai ah a ningzak in a lu hman a tung ngam lo ding. Hihi Khrih ih umnak vanram cu kan theihthei nak a fiang bik a si.\nKhrih ih umlonak vanram ah um a tum tu cu zo saw na si? A dinhmun cu thei aw thlang aw. Bible in a simmi vanram cu Khrih ih umnak hmun a si, St. John in a simmi cu ' An rak thah mi tuu fano ka hmu '. Vancung ramih lal tohkham cu Pathian le Tuu fano tokham tiah kawh misa si. Pathian Tuu fano cu vancungram biaknak hmun ih Eng a si. Vancungram ih a ummi mithianghlim pawl cu Tuu fano ih a cawm dingih nunnak tiva kiangah a hruai hai ding. Mithianghlim pawl vanram ah an tawnkhawm nak cu Tuu fano mo lawm puai tiah kawh a si.(Thup. 5:6 ; 22:3 ; 21:22,23 ; 7:17 ; 19:9). Khrih tel lonak vanram cu Bible ih a simmi vanram a si thei lo. Curuangah Khrih thawn pehzawm awknak nei lo tu cu vanram thawn zianghman pehzawm awknak nei lo tinak a si.\nHi pawl tlun ah awlsam set ih theih ding thildang pawl ka bet hrih ding. Khrih thawn pwhzawm awknak neih lo cu nunnak, thazang, himnak, nei loin lamzin dik ih ummi khal an si loih vanram ah zianghman diknak nei lo le zohman dinpi tu rualpi tha khal nei lo an si. Khrih thawn pehzawm awknak nei lo tu pawl vek in zohman an nun tawpnak a se dah lo!\nNoah hrangah lawng; Igypt tram ih Israel pawl hrangah lantak puai; nelrawn ramcar ih Israel pawl hrangah manna, tisuaknak lungpi, darrul tarmi, vanparih zan ah meisa le sun ah khawdur, an rai thawinak rannunghi pawl hmuahhmuah hi an thlarau hrangah Jesu Khrih a rak tarlang awk nak a si. Hi pawl a rak colo ih a hlawknak rak co ve lo tu pawl cu siatralnak ah an thleng.\nThinghram cu a hnge hrangah ziangtluk a tha, thli cu lung hrangah ziangtluk a thupi, rawl le tidai cu kan taksa hrangh ziangtluk a thupi, ni cu sersiammi hrangah ziangtluk a thupi-hi pawl hmuahhmuah hi an mah le tulnak cio ah an thupit hnak in Khrih cu kan hrang ha a lotheihlo ih tulmi le thupi tuk a si. Khrih thawn pehzawk awknak nei lo tu pawh vek in zohman bawmtu nei lo zangfah um an um lo!\nHi leitlun milai pawl hi an thanglian ih an hung upat tikah tarlam pan in cawr le nat le thih ti an neih lo ahcun ka cangan rero mi hin zianghman man a nei lo ding. Asinan, na theih ding mi cu cawrnatnak, thihnak le thlanmual cun ruahsiatthlak zet in na hmailam ah an lo hngak ringring a si.\nHi leitlun nun hnu ah thuthennak, vanram, le helram tivek pawl a um lo a si ahcun cuvek pakhatkhat ton dingah timtuah cia ding in lo fawrhfial nak ah tui ka ca ka ngan rero nak khal hi a lak a si ding. Ka tha a bang lak men, ka tikcu a cem lak men, ka neihnak a cem lak men, mi huat ka hlawh lak men a si. Asinan, na sunglam ah sia-tha-theihnak na nei. Na thei fiang keukeu. Thlanmual lenglam na thlen tik ah ziangkim na tuahmi pawl cu hmaton in lo salhsuah tu ding aum a si ti lo sim sal a tul lo. A ra thleng lai dingmi thuthennak a um a si.\nHi thu hi thu namen a si lo. Sakhua ngiahsak lo pawl in an ngaih sak lo ruangah an luat theinak a um cuang lo. Curuangah zokhal Pathian in sia-tha thleidan theinak thinlung a pek mi hmuahhmuah in tha zet ih ngaithla in an nunnak hrangha ngaihtuah ding an si. Hihi kan thlarau thu ihsin a thawk mi thusutnak thupi zet a si. Hihi kan thlarau thu ihsin a thawk mi thusutnak thupi zet a si. Curuangah Khrih tawi pehzawm awknak a nei lo tu cu unsedawng an si!\n1) Tucu himi casiartu nan zaten pakhat hnu pakhat mahle mah cek aw fel dingah thusutnak malte ka lo sut duh. Khrih thawn pehzawm awknak na nei maw?\nNa nunnak hi thu thaten cek fel lo in le zianghman ruat loin liam ter men aw hlah. Tui sun ih na nun vek hin na nung ringring thei lo. Ei le in caan, ihthah caan , thuam awk caan, sumpai i hawl caan, thiltha tuah caan le thiltha lo tuah caan pawl a tawpnak ni a thleng leh ding. Tui na umnak hmun cu a lawng leh dingih, mithi cia pakhat ih thu kan rel vek in na thu khal rel a si leh ding. Hi leitlun na nun sungah Khrih le Pathian thawn pehzawm awknak nei lo in na rak nung ih cuti thotho in na thi a siahcun na thih hnu ah khui tawk ah saw na feh ding? Khrih tawn pehzawm awknak neih lo hnak cun leitlun ah sumpai nei lo, rual le pi neilo, taksa hriselnak le lennak neihlo khal hi a letthawngkhat in a tha sawn a si. Khrih thawn pehzawm awknak neih lo hnak in leitlun milai in thiltha lo a ton theimi leitlunah a um lo.\n2. Khrih thawn pehzawm awmnak nei lo in na rak nung a si ahcun duhdawtnak in ka lo sawm, na nuntudan thlakthleng thlang aw. Khrih cu hmuh theih ih a um lai ah hawl lohli aw. Na kiang ih a um lai ah a mah cu ko aw. Amah cu Pathian kut vawrhlam kap ah a to ih na hnen ih a ra tu pohpoh cu ziangtluk ih sual le santlailo, le mi tha lo khal siseh la a pom ih rundamnak a pek hai. Amah cu Pathian vawrhlam kap ah a to ih, zokhal a hnen ah sual sirnak thawn a pan tu hmauhhmuah, tui hlan ah Pathian duh lo zawng in ka rak hmang aw sual zo ih tucu ka sinai vek in Pathian hnen ah bawmnak ka dil, ti ih a mah pan tu hmuahhmuah pawl thlacamnak thei ding ah le sang dingah a hngak ringring. Khua a tlai hlan ah Khrih cu hawl aw. Na nunnak kha Khirh hnen ah hngat aw mei aw. Amah pan dingah na ningzak hlah seh. Tuikum hi Khrih thawi nan rualpi that awk kum ah hmang aw la, lehhnu ah kan dungkum kha ka lungawi bik kum a si na ti leh ding.\n3. Khrih thawn pehzawm awknak nei in a mah cu na rualpi thal ah na neih zo a si ahcun na lung awi dingah ka lo fawrh duh. Na rundam tui zangfahnak, na sankhuk umhmun ding vanram, na sankhuk innpi, a thi dah lo ding na rualpi thal le na nitin nunah lam a lo hruainak thu pawl hi tuhnak ih thuk le kau sinsin ih thei dingha zuam sinsin aw. Tui hnu rei lo te ah tui a um zat nan sungza hman kha nan kim thei nawn lo can a thleng cing ding. Curuangah na innsang zaten Khrih ah a hlo thei lo mi le a hngetkhoh mi ruahsannak nan neih mi cu ziangtluk ropi saw a si? Khui tawk hmun le khui ram khal ah na duhdawtmi pawl thawn hi leitlun nun ah then aw hman uhla a siat thei lo ruahsannak nan neih mk Khrih ih innsang ah nan tawng aw thluh leh ding, ti ruahzannak na neih mi in na nunah hnangamnak a lo pe ding.\nThangharh thlang aw la, Khrih thawn pehzawm awknak a nei lo tu pawl ih dinhmu a tih nunzia hi theihter hai aw. Vawi tampi sumpai tlaksamnak, ti le rawl tlaksamnak le kawhhran thubuai ti pawl cu cawp le cawp ah kan thei leuhleuh. Harsatnak a tong tu pawl cu kan theitawk suah in bawm cio uhsi. Asinan, cuhnak ih zangfag umza dinhmun ah a ding tu pawl an um a si ti theihhngilh hlah uhsi. Cu pawl cu zosaw an si? Khrih thawi pehzawm awknak a nei lo tu pawl cu!\nKan sungkhat Khrih thawn pehzawm awknak a nei lo tu an um lai maw? An hnen ah thuthangtha cu simin Pathian lalram hrangah an hawl ve thei nak dingin thlacam sak in fawrhfial cio uhsi. An mah pawl Khrih hnen ih kan hruai thei nak dingha n daltu lungte pakhat hman hlawnlo in tanta hlah uhsi.\nKhrih thawn pehzawm awknak a nei lo tu innhnen na nei maw? An thlarau rundam an si theinak didngah a cang theimi lamzin um pohpoh tuah uhsi. Zohman hna an tuan thie lo caan, zaan a thleng cing ding. Khrih thawn pehzawm awnak nei ih nun cu daihnak, himnak, le lungainak a si ti thei tu le Khrih thawn peh zawm awknak nei lo ih nun cu siatral nam kham tlang ih ding an si ti a thei tu cu mi thlawsuak an si.


Chin Tlangval Malaysia Inn Sang Dot 22 In Tla : Tul Hrim Mi A Si Thei! - Chinland Today Media\nChin Tlangval Malaysia Inn Sang Dot 22 In Tla : Tul Hrim Mi A Si Thei!\nNovember 16, 2014 1:13 am·1 comment\nSalai Za Hlei Sang, 22\nMalaysia ih beunak hawl ih um Salai Za Hlei Hmung, kum 22 cu November 14, 214 tlailam 9:30 hrawngah Malaysia Taman Sungei Besi ih inn thuah dot 22 ihsin a tla ih a hmun ah nunnak a liam cih. A kiangih a rualpi pawl in a tlak daan thu ah tul tlak mi a si an zum.\n‘Tlailam khawmnak ihsin a suak ih malte zu a nam deuh cia, cutin Taman Sungei Besi inn thuah dot 22 nak ih kawl dawr ahcun a feh. Kawl pawl thawn malte an tithiam awlo. A rualpi pa (3) pawl cun karbak lehlam hoiin an to ih an rakngaihsak lemlo. A va so salih cutin a tlak zawng lawng an hmun thu in sim’ tiin Falam Refugee Organization Coordinator Salai John cun a sim. ‘A tlak liam zawng cu a rualpi pakhat in a hmuh thu a rel ih mahte tlak theinak ding ci a silo ruangah tul mi khal a cang thei’ ti tla in a rual pi pawl in an zum thu khal a sim tel bet.\nSalai Za Hlei Hmung hi Ramtho khua ih Pu Ngun Tluang Lian le Nu Ngun Vel te ih fa 8 lakih mipa upatbik a si. Kum 2012 ah Malaysia a thleng ih a naunu Mai Lal Nun Mawi thawn hnaṭuan in an um. United Nation pompinak ca kai zotu khal a siih CRC sungtel khal asi.\n‘A ruang hi November 17, 2014 ah lak theih a si ding tiah CRC hotu lam cun insim ih a vuinak khal hman a si cih ko ding tiah ka zum’ tiin Pa Neih Hre, Ramthlo khua pawlkom ih sungṭuan bawmtu cun a sim.\nTu a ruang hi UKM sizung ah ret a siih a thuhla hi ziangvek cekci in zingzoi a si ding tihi fiang felfai ten theih a um hrih lo.#\n(Visited 2,162 times, 2 visits today)\nsalai Biak says:\non November 16, 2014 at 6:40 pm\nPakhat an ngannak ah le unau 11 an si ih a u ah panga anau ah panga an um tin an ngan I, hinahah le unau fa 8 lak i u pabik nan ti fawn nan thuthang cu ziangmi si a dik sawn ding


Ziang ruang ah Taliban ralhraang pawl in Olsamten Afghan khuapi an la thei! | Falam Online Media\nAugust 17, 2021 Ni Hnem Sung\t0 Comments\n2021 July thla ah reporter pakhat in U.S. President Joe Biden hnen ah thusutnak a nei. “Taliban ralhraang pawl in Afghan rampi an la thei pei maw” tiah a sut. Joe Biden cun $83 billion cemliam in Afghan ralkap an ser suak mi le ralthuam an leih mi pawl khih hmuh in “olaitei` cangtheimi a si lo” a ti. (US hin Afghan thawn pehpar ih a hmanmi sumsaw cemliam zatekom hi $2.26 trillion hrawng a si. Cumicu amazon neitu Jeff Bezos, Elon Musk, Bill Gates le leitlun milianbik billionaires 30 neisiah kom thawn a zat aw. Nikhat ah million 300 an hmang.)\nUS cozah in sumsaw tamzet cem in Afghan ralkap ting 3 luan raldo kan zirh ih ralthuam phunphun kan leih an ti cingin Taliban pawl cun doawknak zianghman um hruthra loin August 15 ah Afghan khuapi Kabul cu olsamten an la thei.\nCutikah US cozah bawmnak hmuahhmuah cu a lak maw a si men ding? Ziangruangah kum 20 sung rori raldo kan zirh an timi Afghan ralkap pawl in Taliban ralhraang pawl an do let lo tiah thusutding a um?\nUS le Taliban an bia aw\nRalhraang pawl in 9/11 ih World Trade center innpi an siat sak ṭum, 2001 ihsin US ralkap pawl cu ralhraang do dingin Afghanistan ah an lut thok.\nKum 20 sung Afghan ram ah an khuasa hnu ah U.S. president Joe Biden cun September 11 ni netabik ah ret in US ralkap pawl Afghan ihsin lak suak thluh dingin thu a suah.\nUS ralkap lawng siloin an mah bawm tu ralkap dang le hnaṭuanpi mipum 8000 luan le contract thawn hlangmi mipum 18000 luan khalin Afghan cu an suah san.\nPu Trump lal lai, 2020 February ah Taliban thawn remdaihnak tuah in US ralkap pawl Afghan suahsan dingih lungkim hminkhennak an nei ṭum ihsin ramsung um thutheitu pawl cun thi dingin in tan san a si hi tiah an rak ti cia.\nTaliban ralhraang pawl cun US ralkap in an ram an suahsan ṭan tir in a haahaa ten hmunram an la vivo.\nTaliban cahnak tawhfung\nTaliban pawl in hitiih olsamten ram an la vivo theinak cu dinglai cozah tlasamnak, eiruuknak le mah le mah rinaw ngamlonak pawl ruangah a si tiah mithiam ṭhenkhat cun an sim. Miṭhen cun local security thlahthlam in cozah ralkap lawng training petu US cozah khal an mawh puh. Cun, US ralkap umpitnak ringin an khuasa ruangah an tlung san tikah mahten kaihruaiawk an thiam lo titu khal an um.\nPolitical scientists Jonathan Rogg cun “Pakhat lawng puhmawh a theih lo. ‘Intelligence failure’ ruangah khal a si. Taliban in a netnak cangvaihnak an nei hlan May thla hrawng ah khan US cozah cun local government le ralkap pawl in amalbik thla 6 ihsin kum 1 hrawng cu ram an hmunkham thei ding tiah an phuang. Cumicu US cozah zumnak a si ih an naivai ih hnaṭuan ramsung cozah lam khalin cutin ruahnak an nei ding. Cumicu ‘Intelligence failure’ a si.”\n“Cun, pakhat cu US ralkap pawl ih training pemi mipum 300,000 luan le Taliban pawl neih mi hnak ih ṭha sawn dollar biliion man ralthuam kan nei an ti mi cu Ka le Cahnah par lawng ah a si. Atakcun hruaitu ṭhalo, kaihruaiawkdan thiamlo le eiruuknak in an ram a ciah neh ih an ralkap pawl khalin cozah an rinsan thei nawn lo. Ralṭhatnak khal an nei nawn lo ih kan sung thotho ding tiah ruah nak an nei” a ti.\nJuly 30 ih US Special Inspector General for Afghanistan Reconstruction (SIGAR) thusuah vek a si le Kabul cozah ralkap telin Afghan National Security and Defence Forces (ANDSF) ah ralkap 300,000 hrawng an um ti a si nan sunglamthu theitu le zirzoinak neitu pawl cun Ka le Cahnah lawngah mipum an tam men tiah an sim.\nJonathan Rogg cun “ka theih sual lo a si le ralkap zaṭek 60 cu ‘ghost soldiers’ an si tiah Afghan ram thu zirzoinak neitu University pakhat in ca an suah dah” a ti.\nThlarau ralkap ‘Ghost soldiers’ timi cu a um ngaingai lomi phuahcawp ralkap tinak a si. Cupawlcu ralkap ngaingai vekin hmin an khum thluh ih an thla hawlh pawl cu an pu le pawl in an ei ruuk thluh.\nCuvek cu an mah ralkap lala khalin an thei thluh tikah thadongnak le rinsanawk lonak ah an hmang.\nTaliban in ram an lak lai ah thlahlawh donglo ralkap/palik tivek khal an rak um ih cupawlcu an mah Taliban riangri in bawmnak an pe ih an tlun ter tiah ramsung medai ṭhenkhat cun an ngan.\nCuvek a si tikah hmasalam ram an laknak ih cozah ṭuanvonei pawl in doleetnak zianghman an nei lo tikah rampumhuap ralkap le palik tamsawn cun an dung an thlun ve mei. Kan neh thei cuanglo dingih bawmtu khal kan nei cuang lo ding timi ruah nak an nei.\nCuvek thu phunphun ruangah Taliban ralhraang pawl cun Afghan khuapi Kabul telin ramsung hmun tamzet cu olsamten an la thei a si.\n← Journalist pakhat in DVB media a mual phoh ta riar\nInn sak saal ṭul ding khawp in SAC ralhraang pawl in Ṭaal khua an Ṭheuhsuah →


Ralhraang tuah mi Union Day ih AA Hriamkai pawl an tel ve nak san “Thudik” - Falam Online Media\nRalhraang tuah mi Union Day ih AA Hriamkai pawl an tel ve nak san “Thudik”\nFebruary 18, 2022 February 18, 2022 Ni Hnem Sung\t0 Comments\nSAC ralhraang sawmnak cohlangin Voi 75nak Union Day nipi ih AA hriamkai pawl an tel ve nak san cu AA ṭuanvonei Khaing Thukha in ciang zetin a rel.\n“Phunhnam le kan ram ṭhansoding hi thupibik pakhat ah kan ret mi a si. SAC lam ah kan ṭang tinak si lo in mipi hrang ruatin ramkhelnak kan tuah mi a si” tiah a ti.\nFebruary 12 ih tuah mi Union Day le kumkhua daih remdaihnak hrang thu rel khawm dingin SAC ralhraang cun rampumhuap hriamkai pawlkom zate a sawm ih sawmnak cohlangin meeting va kaitu hriamkai/pawlkom 11 an um.\nCupawl lakah ramsung hriamkai pawlkom lakih rinsanum pakhat a si mi AA an telve cu ramsung mipi an mangbang thluh. Ralhraang lam ah AA an kop cun Dothlengnak hrang ruahsanding a mal tivek tiangih ruahnak neitu an um.\nAsinan, atu ah AA ṭuanvonei Khaing Thukha cun copawklam siloin ramkhelnak pakhat men a si thu, fiang zetin a rel.\nAA sungthu theitu hminthup mipakhat khalin hitin a rel ve. “AA thuken kan thei ciang lo deuh a bang. Mipi le an ralkap hi number 1 ah a rettu an si. Min Aung Hlaing in kut a hlan hmasa ih sawmnak nan cohlang cun nan duh mi kan ti famkim ding an ti.”\n“Cutikah caanṭha remcang hmang thiamin an mah thawn pehpartu Thawngtlak pawl thlah dingin an dil ve. Meeting ih mithmai va langter men ah sungnak zianghman an nei lo. Curuangah MAH sawmnak an cohlang a si” a ti.\nAA thawn biakremnak an nei vekin SAC ralhraang in AA thawn pehpartu Thawngtlak 64 an suah ih, AA lam khalin meeting kai dingin mi 2 an thlah ve.\nKumkhuadaih remdaihnak phen ih thil um thup ……\nSiarbet : Kumkhuadaih remdaihnak phen ih thil um thup ……\nSAC ralhraang in Tlangpar hriamkai hmuahhmuah thawn remdaihnak tuah dingin kan dung bai ah kut a hlan hai.\nRampumhuap Tlangpar hriamkai pawl thawn remdaihnak a tuah duh nak san cu mipi ralkap PDF/CDF pawl thianfai zangzang a duh ruangah a si tiah KNU/KNLA ralbawi Saw Mu He in a ti.\n“Atu PDF pawl dinhmun cu SAC cozah in a hrang ah ziinbingbo tumzet pakhat a si ti a thei ciang. Curuangah Tlangpar hriamkai pawl thawn remdaihnak kan tuah thei cun PDF thianfai thei dan a zia ding tiah an ruat. Cucu an tumtah mi a si” tiah Karen National Liberation Army (KNLA) Brigade 5 Commander General Saw Mu He cun Kachin hrambun media hnen ah an mah ṭong hmangin a rel.\nAtu an dinhmun a derthawng lai fang cu thalak nakah hmangin Tlangpar hriamkai pawl thawn remdaihnak tuah dingah kut a hlan hai ih, cuvek dinhmun thleng lo hai bang seh la remdaihnak simlo kan tawhram rorin hlo ko in do duh ding tiah General Saw Mu He cun SAC tumtahmi cu a rel fiang bet hrih.\nKaren National Liberation Army (KNU/KNLA) Brigade 5 Commander General Saw Mu He\nKan ram boruak thlirtu mithiam ṭhenkhat khalin General Saw Mu He hmuhdan an ṭawmpi ih “PDF/CDF pawl raldo an zirh hlei ah SAC ralhraang do in mipi humtu ralkap pawl thawn hmai an nor tlang.”\n“Cuvek a si tikah rampumhuap hriamkai zate ṭangkhawmin thazaang neih hmuahhmuah thawn ciilnuaituar an phang ruangah remdaihnak tuah dingin kut an hlan mi a si” tiah ralhraang tumtahmi an pholang a si.\n← Ralhraang do phah in hriam tuar pawl tuamhlawmtu Dr pakhat nunnak liam\nMawh nei lo Kum 2mi naute cu Ralhraang kut ah a nunnak cem →\nJune 14, 2021 June 14, 2021 Ni Hnem Sung 0\nArti ah kan buai ve lo – Min Aung Hlaing\nJapan Cozah in SAC ralhraang dilngenmi a cohlang riar


Pi Suh Le A Party NLD Kan Duhlo Nak Chan Aruang? – Chuncha News\nPi Suh le a party NLD kan duhlo naksan; Ahmai sabik ah Kawl miphun pawl ih History mallai kan zoh ta ding. An siangpahrang sanlai ihsin tuini tiang mah le mah that aw rero, Lal duh ruangah sualnak neilo nauhak rak that rero tu Anawratha vek , an kawlram ( Tlangram pawl tiamlo) sung hman ah Ram khat le Ramkhat doaw rero, Unitary , သက္ဦးဆံပိုင္ ဘုရင္ စနစ္ thawn rak ukaw mi ansi. Curuangah 1st Myanmar ngaingngandaw ihsin 3rd Naingngandaw tiang History ah kan zir. Innwa Khit, Ngiauang Yaan Khit, Kone Boaung Khit tivek an nei cel cel ih rak doaw rero Phunhnam pakhat an rak si ve.\nColony san a si ih Gen Aungsan le Galong U Saw tin an buai. Ralkap san a si ih Ralkap le EAOs, Ralkap le NLD.Tlangmi EAOs pawl hi Gen Aung San ih thukam Panglong Agreement pawhbal a si ruangih buainak ihsin an ra um ve fang. Democracy lawng in equality Kawlram ah a hring suak theilo ti an hmuhsuak hnu ah Meithal an kai ve fang. Hlanlai Kawl siangpahrang san lai ah EAOs ti a um dahlo. Ram nei ciar kan si. Party san a rung si ih NLD vs USDP tizawng in an doaw lala.\nAung San Suhkyi hi ziangruangah kawl mipi in an dinpit ciamco naksan? Pi Suh ih tumtahmi Remdaihnak , National Reconciliation a timi ah EAOs vs Ralkap silo in Ralkap vs NLD a rak si sawn. Silo sela Kaalung Council ah ralkap pawl thu el in , kapaw lo dingin a kham ringring ding. Thu a peban hai lo nan ( vote in an sung thotho ) National Recouncialiation a duh taktak len Ralka pawl kha EAOs pawl va kap hniai hniai lo dingin Kaalung Council ah vote a pek thu pawl, Kaalung Council ah khal Ralkap thu a do ngam zia mipi theih in a puang tengteng ding. Ziangtik ah si National Defense and Security Council ah Tlangmi EAOs thawn pehpar in Pi Suh in ralkap pawl thu a el dah?\nPublic theih ding ih ralkap a dothu rel hlah AA an kah lai ah Ralkap pawl lamlam mipi theih in a va lawm tluai tlo rero kha! Aungsan Suhkyi ih Peace Process” cu an mah kawl le kawl , NLD le USDP ( Ralkap ) remawknak sawn a si tihi mipi in kan theih a poimawh tuk. Himi hi kawl pawl thluak ih um, tlangmi pawl ih kan kaih banlo thuruk , Aung San Suhkyi ( a party nld silo , a mai personal ) le Ralkap lak ih thuruk tla asi thei ,tin kan hmuhthiam a poimawh zet ding. Kawl pawl cun an miphun karlak ih remdaihnak a tuah tumtu cu an dinpi ve simai. Kawl mipi cun Ralkap kan huatuk anti nan ICJ ih kawl ralbawi hremnak a pek ding ah an dinpit thotho, Pi Suh ih thawk in!\nA silen ziangtik ah saw NLD in Dictatorship a do dah? 88 Sanlai ah NLD maw Tlawngta pawl saw Democracy hrang nunnak pe ih Dictstors rak do tu? Tlawngta an si kha! Tui NLD ih hmanmi Flag Myanmar Union Student Council ih taa maw NLD ih taa sawn saw? Student Council ih flag a si kha! Tu naite ah Student Council in an run phuang lang thlang ih NLD Party in simfengnak a neih tengteng a tul ding. Tlawngta vs Ralkap (88) tin a buaizo . NLD vs Tlawngta tilam zawngin a buai ding aphan um. Myanmar ram cu Democracy ram ih can tertu kha Daw Suh lamlam an puh, USDP ihsin U Thein Sein a si tluaitli kha!\nKawlram Pumhuap Kahdaihawknak , Leitlunpumpi theihpitmi cu Nationwide Cease Fire Agreement- NCA antimi lawng arak sidah. Cuihnu ah 21 Panglong tivek UPDJC tivek Peace process pawl an ra um thei vefang, NCA lamzin zawh phah hnelhno in. Cui NCA cu zawi sanlai ih tuahmi saw? U Thei Sien a si tluaitlo lala kha! Asile , Kawl party le Daw Suh in Kawlram hrang ziangmi saw an tuah ? Kawl hi mipum tambik an si ruangah an Democracy Hero cun Kawlram ah Democracy or Real Democracy a sualpi ding cu a mai hna siko. Kawlram hrangah cun Federal tello Democracy, Mitamsawn thuneihnak cu Kawl miphun hrang ah hun tha tukah! Culo hnadang Pi Suh le NLD in an neih nawn uallo!\nCNLD party hrangih Vote hawlnak lawng silo in Chinmi kan zate hrang ih rel tlang a cu tuk zo ruangah; Pi Suh ih Kawlram hrang a political stand hi Democracy sualsuak tu ding le Remdaihnak tuahtu ding ti ah mipi zate in kan rak ringdah zo tisela a sual lo ding. Cui a mai political visions pawl cu amah le a party ih Ral, USDP in a tuah khelh hleuhli tik ah a hrangah Political Stand neilo vek ah acang.\nCuvek ruangah a ral USDP ih relmi pohpoh cu Tlangmi hrang a sia le tha khal thlei dang duh nawnlo in a Lallai ah Democracy hmangthiam zet in Parliamnet ah a cancel sak zel. Cumi lak ah Article 261 atel.\nCumi umzia cu Kawlram pumpi hi nan nih Ralkap USDP kut sung ah reipi a um zo , tu kan party NLD kutsung ah um thlang seh, nan nih USDP pawl in khoptawk in Tlangmi pawl nan ei tet zo. Kan thu loin Tlangmi pawl cu kan kut sungin an zalen cuanglo ding timi thawn a danglamnak a umlo.\nNLD hi Democracy ngahding hrawng lawng tumtahnak nei a rak si maw titla kan ruah a tul. Si ee! NLD hrangah cun Democracy timi hi Majority Influence zawngih a hman thiam tikah kan Chinmipi pawl tiam in Tlangmi a tamsawn bawmnak thawn an Party ihsin an Kawlmi a Lal hngehnge si! An Lal parah Lalber a to hngehnge si!Kawl party kan ti reromi NLD hrangah cun 261 vek Federal Lamzin cu a do lawn, Democracy ih a hmanthiammj Majority Influence , mitamsawn lalnak kha Federal lamzin khamtu 261 an rem a si len a subal thluh ding si!\nCuruangah Chin Party in NLD ih Policy le a minung Daw ASSK silo in Daw ASSK ih policy hi kan duhlo ruangah kan do asimai. Curuangah Chin Party CNLD cun Democracy lawng kan duhtawk lo, Federal Democracy kan duh ka ti rero naksan asi. Curuangah Tlangmi le Kawlmi kan buainak , EAO vs Kawl Ralkap , Kawl Parties vs Chin Party tivek pawl hi Federal kan ngah lo ruangah Democracy Cozah NLD san lai khal ah buainak a dai theilo , a pung deuhdeuh sawn. NLD Cozah ih Real Democracy Federal silo in Federal Democracy sawn hi Civil War ti daiter tu ding tin kan aupit rero. NLD le Chin Party CNLD ih Chin Miphun le Ram hrang policy cu hitawk tak ah Lei le Van vekin a dangaw viarviar zo!\nA voi hnihnak in, Kawl le Kawl doawk reronak , sumpai cuhawknak politic men a si hi! Nang le kei cu mibuainak ah va hrawlhlut aw duh lo in, Chin Miphun le Ram hrang ah Chinmi le Chinram ih hrinsuakmi Chin Party cu kan sunawih ding hrimhrim asi. Vote lawng ih duhtawk loin kan dinpi teng teng ding asi. Kan Ramri, Kan Calai , kan nunphung, kan zalennak le kan tesinfa pawl ih thansohnak pawl rak dodaltu cu ziangvek miphun an si khalle, ziangtluk in Democracy lem cuang le Meithal lem cuang pawlkom an va si khalle thihngam ih rak do ding cu kan Pipu pawl ih Thucah Roling khal asi .Hlanlai Chin Pipu pawl cun Sahrang le Ral lak ah an nunnak thapin in kilhim, Ramri an nei, Thuneihnak khal an nei.\nThuanthu mawite ngantlang kei uh!Note : Kawl Party ka timi ah NLD USDP Ralkap Kawl\nUSDP ih Politic cu a thizo, Dicatorship ansi, Democracy Ram ah an politic cu a thizo. Rel a tul nawnlo ruangah ka ngansak duhlo men. USDP hman tluk lo in Rampi ka tungding ding ticu a feuhlo nasa. Federal Democracy cu kan zate ih dinding a rak si sawn.\nChin Tualto Party dinpitu\nCNLD Nih Nan I Thawh I Kan Caah Thil Ttha Atuah Ko Mi Suu Kyi Pipi Hna Nan Hei Soi I Nan Heidoh Ve Cuh!!


Kan Farahnaksanpawl - Chinland Today Media\nAugust 4, 2014 10:32 am·0 comments\nThansoh Bawmtu- Part – 8\nKAN FARAH NAK SAN PAWL\nMilai zo cio khalin ziangruangah kan farah tiih kan suh awk tikah atlangpi thu in kan zet tuk ruangah asi kan ti, adikmi asi ko. Asinan, ramthumnak ahcun farahnak thlentu hi rampi sumdawnnak le ramkhel hruaiawkdan ah a thum aw an ti, rampi ih mawhphurh asi. Cun, hitin an sim bet” milai kan karhzai cak tuk ruangah” ti asi.\nKum 20 sungah ram thangsopawl ahcun milai hi alet 2 in an pung asi. Hitiih alet hnih rori ih milai an karhzainaksan cu birth control aum lo ruangah, milai kan harhdam ruangah mithi amal ti asi.\nRamthumnak ih siatralnak thlentubik le farahnak thlentubik pakhat cu nulepapawlin fate neih theihzat neih ding tinak ruangah asi. Fanaupawl an thanlian tikah hna an tuan dingih in cawm sal ding timi beisei asi. Cutikah sumdawnnak lamzin athat lo hnu cun fanaupawl hnatuan nei lo ah an cangih nulepapawlin ramthumnak sung khawmual ah hna neilopawl harsa tukin in cawm reronak asi.\n1980 hnu cun ramthumnakpawlin farahnak le milai karhzainakpawl athlen ringring ruangah rinhlelnak an nei ih himi hi ruahsannak kan neih lo thu asi,tin an hmusuak. Ramthumnak khawpi sungah farahpawl zatek a karhzai vivo ruangah pursumleilawnnak parah cui harsatnak cu an thum aw thluh, pursumleilawnnak in an harsatnak aphurh thluh. Curuangah China pawl cun a ram mi cu fa pakhat thlun neihsian asilo tiah dan arak tuah.\nLeiba, sumfathang, mipum karhzainak, hna neilo tam vivonak, harsatnak phunkim athlen ruangah 1980 hnu lam ramthumnak ahcun sumdawnnak puan sung ihsin kan suah hlo lonak ding ruahsan in nasatakin hnatuan an rak thok. Sumhramthlaknak ding hrangah sumpai an rak tlin hrih lo ruangah pehtlaihawknak lamzinpawl ciarbek in a khah thluh. Curuangah ramthumnak san ahcun rampi in harsatnak aton lo nak ding ruat in leiba thawn hnatuan athok. Cuvekih leiba kan neih tam vivonak ruangah ram thangso le ram tlasia karlak hla tukih an tanawknak asi.\nRamthumnak kan timi USA, Africa le Asia pawl sumdawnnak ih an rak colh vanglai ah pacific kiangkap sumdawnnak ih an rak thangso laifang 1960 kum ah Japan sumdawnnak thawn cuanglaiah level tlukin an rak tlanpi ve. Farahnak ihsin suak hlo dingah nasatukin hnatuantu ramthumnakpawl lakih lut ve rerotu rampawl kan zoh tikah leitlun sumdawnnak lamah nasatukih an zuamnak kan hmu.\nKorea, Taiwan pawl bangin ramsung thilri ramleng ih kan suah theiih ramlengih thilri kan zuar thei lawngah rampi in sumpai ahnianghnar ding asi. Curuangah Chinram amahten federal in si maw, a ding leh dingih chinram athansoh theinak dingah tuih ramlengih umpawl kan thupibik miangmo.\nRannung Hmangih Thlirnak\nThilri Kuat Miat le Sung


Myanmar Ralkap Do Rerotu SNA Ralbawi Cu A Kuthnuai Ralkap In A Kap That – Meifar\nMyanmar Ralkap Do Rerotu SNA Ralbawi Cu A Kuthnuai Ralkap In A Kap That\nShanni Nationalities Army (SNA) ih commander-in-chief ṭuanlai kum 56 mi Than Chaung cu May 27 ah a kuthnuai ralkap pakhat in a kap ih a thaizing ah a thi.\nSNA thuphuangtu Col Hsur Sai Tun in “Than Chaung kaptu ralkap cu kan hnenih ara lutnak a rei hrih lo, training kai rero lai a si ih private khal a si hrih lo. A thuhla kan relsuak tam duh hrih lo, a thuanthu le a dunglam ah zo pawl an um ti kan zingzoi lai. Amah khal a thi zo” tin Myanmar Now thuthang hnenah a sim.\nThan Chaung kaptu ralkap cu an that zo, Myanmar ralkap pawl ih thlahmi si an zum. Ralbawi Than Chaung cu 88 kum laiah All Burma Students Democratic Front (ABSDF) ah a lut ih thuneihnak latu ralkap pawl a do, ralkap ih kaih le vuakvelh khal arak tuar rero zo.\nThan Chaung cu Sao Khun Kyaw or Myint Soe tin khal mi tampi in an ko ṭheu, Kachin Independence Army (KIA) hnenah caan reipi sung arak um zo. KIA in kaihcawlhnak hmin an khen hnu ihsin Kachin ram a suahsan ih Shan ralkap ah a lut.\nCutin, RCSS’s Brigade 241 ih an hotu a ṭuan, 2006 kum ah ralkap pawlin an kai ih kum 68 sung thawngtla dingin a thu an ṭhencat.\nAsinan, National League for Democracy (NLD) cozah in April 2018 ah a ngaidam ih an suah zalen. Thawnginn ihsin a suah hnuah SNA commander-in-chief a ṭuan ih ram le miphun hrangah a nun a hlan.\nJenevy Sui: “Tulai Ruah A Sur Ṭheu Ruangah Mindat Raltlan Pawl Bawm An Ṭul Tuk”\nRamlak Ih Um Myanmar Ralkap Hnenah Thailand In Ei Le In Ding A Kuat


Sibawi Pawl Khal An Beidong Zo Nan An Zumnak Ruangah Tluangten Nau An Nei – Meifar\nUK, Skegness khua ih um nupa tuakkhat Leah Bucko le Judah in an fa pahnihnak ding nau an pai, fapa Elijah timi an nei zo. Storehouse Church kawhhran ih lawi an si ih an zumnak khal a hngetkho zet.\nAn fa pahnihnak ding an pai cu an lungaw tuk, zarh 12 an pai hnuah sibawi pawlin an zohdik ih naute tuamtu tii cu a ṭha lo ruangah pum sungah a thi ding. Zarh 16 khal a nungdam thei lo ding, curuangah naute hi thlak sawn uhla a ṭha ding tin an rak fial.\nAn nupa cun an beidong zet, Judah in nauthlak cu a duh lo ruangah zumnak in kan hringsuak thei ding a ti. Zarh 16 hnuah an va zohdik sal ih mak zetin naute tuamtu tii cu arak ṭha zo ti an hmu, asinan naute cuap le a thluak hnaṭuan dan a ṭha lo ruangah na pum sungah a thi thotho ding an ti lala.\nCun, a naupai hi thlak sawn dingin sibawi pawlin an fial nan an duh cuang lo. Thlacamnak thawn nau cu an pai vivo ih a pum sungah a thi lo, tluangten nau cu an nei thei ih an lungawi tuk. A hmin ah “Reuben” tin an sak ih a san cu “Ngai hnik uh, fapa a si” tinak a si.\nSibawi pawlin a pum sungah a thi ding ruangah veihnih rori nauthlak dingin an rak fial nan zumnak ruangah tluangten nau an nei thei. An fapa Reuben cu ni 7 sung a nulepa kiangih aum hnuah vanram ah a fehsal, a damlonak ruangah a thi. Hringtu a nu Judah in “Sibawi ih an relmi pawl paltlang in hringnun nieng mawi ara hmu man, reilote sung lawng ka lo cawi man nan kumkhua in ka lo cawi ringring ding. Na hmel duhnung te ka ngai tuk aw” tin a tarlang.\nMyanmar Nunau Bawlung Sit Thiam Pawl Cu Lebanon Ram Ah Bawlung An Va Sit Ding


Lazarus Thawhternak - Chinland Today Media\nFebruary 20, 2012 1:19 am·0 comments\nCule ka lo hruai ringring dingih leilung tlun ih thil ttha in ka lo kimter ding. Ka lo damter dingih ka lo cakter ding.\n– Isaiah 58:11\nBible Siar Ding: Isaiah 58:1-14\nWales ih ka umlai ah, tlang parah thlacam dingin ka kai. Nikhat sung Bawipa hmaika ih caan ka hman tikah mangbangza A huham cahnak in in thuam ih ka thazaang a cakter.\nHih hlan a liamcia kum hnih lai ah, Wales ihsin tlangval pahnih kan inn ah an ra thleng. Anmah cu tlangval note an si nain Pathian duhzettu an si. Kan mission hnattuannak hmun ah an tel ve ih Pathian kutcak ih hnattuanmi pawl an hmu. In simmi cu, “Bawipa in kan umnak Wales ah a lo hruai ih kan Lazarus na kaitho saal asile tla kan mang a bang nawn lo ding,” ti a si. In simfiangmi cu an kawhhran hruaitu pa cu sun ah thir laihnak khur sungah hna a ttuan ih zaan ah thuthangtha a sim. Cuti’n a cau ih TB (tuberculosis) natnak a ngah. Kum li sung rori bawmtu nei lo dinhmun in a um ih rawl hman midang ih barh cop ttul dinhmun a si.\nTlang parih thla ka camlai ah Bawipa in, “Va feh in Lazarus va thoter aw,” in ti. Ka thlacampi mipa hnenah Bawipa hnenih ka theihmi aw cu ka sim. Hmunrawn kan thlen tikah postcard ah “Tuni tlang parih thla ka camlai ah Pathian in feh in Lazarus kaitho dingin i fial,” ti’n ka ngan ih ka kuat. A hmun ka thlen tikah postcard ka kuatmi pa hnenah ka feh. I zoh ih, “Himi hi i kuatmi si maw?” in ti. “Aw” ka ti. Ka zum ding ti’n na ruat maw? Hngeh, laak saal aw” in tiih postcard cu ka hnenah a rak sep.\nA hnen-um pawl a ko ih, “Himi pa hi Lazarus hnenah hei hruai uhla va hmu seh” a ti. Cule ka hnenah, “Lazarus na hmuh vete’n inn ih tlungkir saal dingah na raalring ding. Zianghman in hih hmun ah a lo umter thei lo ding” i ti. A simmi ziangkim hi minunglam thlir daan cun a dik thluh. Cupa cu bawmtu nei lo, a ruh parah a vun in a khuh fangfang. Nunnak ruahsan ding a um lo. Ziangtik a thi ding ti rori hngah cuahco menmi a si.\nMinaa pa hnenah, “Na au thei maw?” Jericho ah mipi an au ih phardawl a min kha na ciing si lo maw? “Pathian in cumi vek nehnak a lo pe thei, na zum asile” ka ti.\nPathian thu cu a pelh dah lo timi thu zir ngahtu cu mi thluasuak an si.\nMinung ruah daan in zianghman thil a ti suak thei lo. Pathian in thu pakhat a sim asile cumi cu na zum a ttul.\nAtak ih Cangmi Laarnak (Vision)\nPakhat Sungah Pathum\nPathian Duhdawtnak Thinlung\nJesuh Huham in A Thlengh\nSiarmi Leng ah Feh


PetroChina In Tlangparmi Donak Hrang Ralkap Ih Hman Ding Vanzam Datsi A Kuat – Vapual Auaw\nPetroChina In Tlangparmi Donak Hrang Ralkap Ih Hman Ding Vanzam Datsi A Kuat\nMyanmar ralkap in tlangpar ralthuam kai le tlangpar miphun donak ih an hman dingmi vanzam datsi cu Petrochina hnen in an lei tiah felfai in theih a si ih an leiawk dan le kuat dan pawl felfai in hmuhsuak a si.\nRalkap leimi vanzam datsi le Oil cu MT Yu Dong lawngpi in April 15 ah Myanmar ram panpi in a phursuak. A phurhsuahmi ah vanzam datsi 13,300 tonnes a tel ih mawtaw datsi 4,000 tonnes a tel. Cumi cu ralkap in tlangpar ralthuam kai le tlangpar miphun donak ih an hman dingah a si tiah Justice for Myanmar cun thu an suah. Ziangahtile ,Myanmar ralkap cun KIA ,KNU tlunah Mindat mipi humhimtu pawl lawng cu vanzam in a domi an si hrih.\nRalkap in Petrochina hnen in a leimi vanzam datsi le mawtaw datsi lakin vanzam datsi phurtu mawtaw 7 cu KIA in May 17 le may 18 ah a rak kap siatsak ih a urkang sak thluh. Mawtaw datsi phurtu mawtaw 2 cu may 19 ni ah a urkang sak bet. Hitin ralkap in Petrochina hnenin vanzam datsi le mawtaw datsi a leimi cu a cem pei maw tiah felfai in theih a silo. Asinan, Vanzam datsi le mawtaw datsi pawl cu Kachin le Karen ram lamih kuat a si ruangah thlengsuak lo dingin KIA le KNU pawlin an rak bawh ringring ve a si.\nNi 11 Sung An Kahawk Hnuah Doawknak Cawl Dingin Israel le Hamas An Lungkim


Actress thenkhat pawl in buainak an tawng - Chinland Today Media\nActress thenkhat pawl in buainak an tawng\nNovember 13, 2008 12:14 pm·1 comment\nThufim pakhat in ‘mi zo cio khalin buainak kan nei theh’ a ti mi a dik zia a lang vivo. Jennifer Aniston khal nun nuam hahdam, mi’ nun dawlo ih um a sinan, a thinlung ah helhkam zetmi a raknei; cucu daiten umpi thei nanwlo in Angelina Jolie a mawhthluk ta riai aw. Jennifer cun Angelina hi apasal thawn an karlak thubuai ah a duh aiin tongtam in a hmu ih Jenifer cun “Jolie daiten um aw, Brad thawn kan pehtlaihawknak a tha zet so khaw” a ti.\nJennifer ih buainak pakhat ve cu Brad Pitt a tangsung ih a um lai ah ziangtin Angelina Jolie thawn Mr. and Mrs. Smith timi 2005 ih an shoot lai ah an rakduh aw thei timi a si. Jennifer ih thinheng veikhat nak ih a tongkam cu “Jolie daiten um aw” ti a si.\nCuti Jennifer le Angelina Jolie an rak buak rero lai I bet ah hlasak thiam hmin thang Britney Spear ih fa kum (2) mite cu rawl eisual ruangah thizik te in zato lampan in a um. Britney ih a buai ding daan cu ruah a theih ko.\nCubet bet ah China ram ah Love story tiih ca a rak ngantu le film a rak tuahtu Gladys Tagler le Yang Xiangi cu thuneitu pawl in love story zuknung tuah nawnlo ding in an fial ih love story film hrangah cinema hall, China ram ah khar a si hrih.\nMadonna khal daiten a um dingah nan ruat maw? Ziangah hitin actree pawl in buainak an tawng timi cu ruah a tlak zik thlang. Madonna cu a pasal thawn an then awk ruangah zun ngai in a um. Nonawn pawlih “love sick” an ti bangin a khawsa ve. Doctor pawl cun a be sia zikte tin an sim. A awm a naa ih na pin a khuh khuh ruangah a tha a cem zet.\nIndia ram ih zuknung cangthiam hmin thang Shah Rukh Khan khal cun a ni tin caan hman daan ah diriamlonak a neih vivo thu a rel. film shooting lamah a nuam nawnlo ih a phur nawnlo. Film khal tuahlo, lungawi thin nuamlo in a um.\nJolie Le Pitt An Neiaw Thu Tazavuan In An Phuang\nBrad Pitt Le Angelina Jolie, May Thla Ah Nei Aw Tum\nBrad Pitt & Angelina Jolie Nei Aw Ding\nNupi T’ha Si Tum Jolie Angelina\nJolie Cu A Pasal Neih t’heh Vete’n Suria Ram Ih Harsa Pawl Bawm In A Buai Lala Hngal\nAngelina Jolie, hnawi (pawhte) cancer !!\nP.J.Enga ( Tin Hre ) says:\non November 13, 2008 at 2:52 pm\nleitlun nawmnak sum le saw ah lungdaih hnangam nak a umlo,\nbawi khrih ka hnangam nak ti cu a va dik lawmmam ve.


Yangon ih um pawl Bus kan to tikah ralring cio uh si | Falam Online Media\nAugust 25, 2021 Ni Hnem Sung\t0 Comments\nAugust 22, zaanlam nazi 4 hrawngah South Okkalapa Township, veng pakhat ihsin YBS 6 mawṭaw (zuk ih lang mi) ka to.\nPaisa nawi ka nei lo ruangah zuk ih tarlangmi mawṭaw thluntu hnen ah 1000 ca ka pe ih 500 lawng in khirh. Neta ah in khrih tum siding tiah ka ruat ih zianghman ṭongloten ka to men.\nKaba Aye Pagoda bus cawlh nak kan thlen ah “1000 ca ka lo pek ih 500 lawng in khrih lai” tiah mawṭaw thluntu hnen ah ka sim.\nMawṭaw thluntu cun Saw Bwar Gyi Hill (စော်ဘွားကြီးကုန်း) luan cun kyat 500 a si tiah in ti. Kei khal cun a dik lo zawng ih paisa in lak mi duhloin “himi mawṭaw cu kyat 200 thawn kan to ṭheumi a si. Tuvek boruak ruangah 100 an ṭhan ih mawṭaw to man ah kyat 300 kan pe ṭheu” tiah thinlung thiangten ka sim.\nZuk ih tarlangmi mawṭaw thluntu cun kutthlakduh mithmai pu in thinheng zetin i hringhro ciamco ih mawṭaw par ihsin in dawi ruangah daiten ka ṭum men.\nHngilh lo nakah ti`n mawṭaw number ka zuk lai ah mawṭaw thluntu cu a ra ṭum ih ka Liang le Awwm in in tul ciamco. Culaiah mawṭaw mawngtu siding zum um mi kum upa lam mipakhat cu thirfung keng in a ra ṭum ve.\nNazetih kut thalkawknak cu a suak lo nan tu ih ka hmuh ton mi hin khuatlang mipi tlanlennak hmun pawl khal hi a him lo zia a lang ter a si. Khuavanglai rori ah mipi catbanglo ih tlanlennak hmun ah hmuhsuam ka tuar nan i run tumtu mipakhat hman an um lo. In hiil vialvial ih in zoh men. An um dan cu pakhatkhat ka cang pang le siizung lam ko saktu men ding fang khi an bang.\nHimi ca hi 100-200 sung ruangah tuar na ih ngan hrim mi a si lo. Mipuarthau, mawh le mawh lo umloin kut thlak hluahhlo hrehlotu thawngtlak suak pek vek mawṭaw thluntu an tam timi ka tarlang duh ruangah a si.\nCuruangah bus kan to tikah a cang thei cun mawṭaw thluntu umlomi to thei sehla a ṭha sawn ding tiah ka hmu. Pakhatkhat kan cang pang cun zoi fa saw a si, zo so kan theih ter ding tivek hman theitheihlo tikcucaan kan thleng ruangah kan him theinak dingah khawi kan feh khal a si le mah le mah humaw hi number 1 ah retin fimkhurten um zuam cio uh si.\n(Himi ca hi ngan a ṭha pei maw ti`n nihnih sung ka ruat ciamciam hnu ih ngan mi a si – San Linn Phyoe)\n← Tedim ih Palik 3 thih thu ah SAC ralhraang in thusuahnak a nei\nJesuh bangin ni 3 hnu ih tho saal tumtu Pastor a thi lan →\nRalkap cozah in “22222” Lamzawh Duhphorhnak neituding mipi ralrinnak a pe cia\nFebruary 21, 2021 Ni Hnem Sung 0


GOD BLESS AMERICA – Falam Baptist Church\nHomePostsShema NewsGOD BLESS AMERICA\nFebruary Shema Cazual Edited Version\nDonald John Trump cu a (45th) nak USA ram President si dingah January 20th ni, United States Capitol Innpi hmaiih mipi nuaitel hmaiah thukam laknak tuah in tuanvo pek a si zo. Trump in President sinak a co ve te’n a lungawipitu, thazangpetu an um vekin a demtu le soiseltu tla an bo ve lo. A dodaltu le a huatu pawl cun Washington D.C. le khawpi dangdang khal ah mibur lamzawhnak nei in demnak tongkam mawi lo le siar nuam lo catlangtar pawl keng in an duhlonak an pholang.\nKannih USA a thleng mi Laimi Khristian lak khal ah a duhtu le a duhlotu ti’n kan um ve. Asile, Khristian mitkharh thawn Acozah (Government) hi kan thlir tlang hnik pei. Tirhthlah Paul cun “Ramuktu Bawi pawl kha an thu ngai uh,” (Rom 13:1) tiah in fial. Ziangruangah an thu kan ngai a tul ti le: 1) Pathian ih lungkimnak loin zohman thuneitu an um thei lo (1b), 2) Atu’h thuneitu pawl hi Pathian ih retmi an si (1c), 3) Zokhal thuneitu a dotu cu Pathian a do a si (2a), tiah in sim. Curuangah “Uktu Bawi” pawl cu Pathian ih thuneihnak a pekmi/Divine Authority a cotu an si ruangah Khristian pawl cun kan dodal ding a si hrimhrim lo.\nAmahbelte, cuih thuneihnak hmangsualtu uktu pawl cu an um ve. Tahthimnak ah Herod, Nero, Hitler, Saddam, Than Shwe???… tivek pawl an si. Hi bangtuk uktu pawl hnenah Piter cun, “Milai thu hnakin Pathian thu kan ngai sawn ding” (Tirh. 5:29) tiah a ti. Jesuh khal in Pilate Bawi hnenah, “Ka tlunih thu na neih theinak hi Pathian ih a lo pek ruangah a si….,” (Jn. 19:11) tiah a ti ve. Pathian in Pilate Bawi cu Jesuh tan dingah thuneihnak a pek nan Jesuh thahnak sawn ah a hmang sual tinak a si. Hi bangtuk ih thuneihnak hmang sual pawl cu Jesuh khal in a dem hai ve.\n….. siangpahrang le ramsung hotu upa pawl hrangah thlacam uhla Pathian hnenah dil uh,” (I Tim. 1:2).\nPresident Trump tuanvo an pek ni ah Rev. Franklyn Graham in Baibal bungcang pakhat a siar. Cucu Khristian pawl kan zate ih kan tuah hrimhrim ding mi a si, “….. siangpahrang le ramsung hotu upa pawl hrangah thlacam uhla Pathian hnenah dil uh,” (I Tim. 1:2). Mr. Trump le a tlangbawi pawl in Pathian pekmi thuneihnak thawn mipi in hruaikai theinak dingah thlaza camsak cio uhsi.


Tuizan UEFA Champions League Final Ah Man City Vs Chelsea ( Thlirnak Cipciar ) – Vapual Auaw\nTuizan UEFA Champions League Final Ah Man City Vs Chelsea ( Thlirnak Cipciar )\nMay 29, 2021 vapual auaw Sport Thuthang 0\nEuro bawhlung thuneitu sangbik UEFA kuthnuai ih club zuamawknak sangbik UEFA Champions league final cu may 30 ,zinglam nazi 1:30am ah lek ding a si ih Premier league club veve Man City le Chelsea in Champion Laksawng an cuh aw ding.\nClub pahnih cu Premier league club veve an si bangin ,tui season premier league ah vei 2 rak do aw zo an si ih Chelsea in a vei hnih in nehnak an co veve. Cumen si hrih loin FA cup semi final khalah Chelsea cun Man City cu 1-0 in an rak neh thotho ih final an rak lut zo. Asinan, FA cup final ahcun Leicester City an neh lo ih pahnihnak dinhmun in an rak duhtawk.\nPremier league ih an doawk caan ah Chelsea innpi ah 2-1 in Chelsea in nehnak an rak co ih Man City innpi khalah 1-2 in Chelsea in nehnak an co thotho. Tuitum Champions league final cu tui season lawngah vei 4 an doawknak a si thlang ding. Tui tumih an leknak ding hmun cu Portugal ram Estadio Do Dragao bualrawnpi ah a si dingih Skynet ,Sony LIV, Ten 2,Ten 3 pawl ah TV in live a zoh theih ding.\nChelsia Coach Tuchel cu nikum Champions League final ah PSG luhpi theitu a si ih final ah Bayern Munich an rak neh lo. Tui season ah Chelsea cu Champions League final a luhpi sal ih final ah Germanay lamih an rak ngam zetmi Man City Coach Guardiola a do ding. Tuchel hi Dormund Coach hlun a si bangin Bayern Coach hlun Guardiola thawn German lamah an rak do aw rero zo.\nChelsea lamah mallai nuam lo deuh kawlkil Mendy le laitlan Kante cu damtha felfai zo in an tel thei ding tiah theih a si ih Man City lamah player rinsanmi damlo besia an um lo. An team 2 in duhtawk sumpai hmangih player lei le player tha tampi nei veve an si ih thlelhbawh to lam khalah duhhril ding an nei veve.\nMan City cu premier Leaegue ah an champion fel zo ih Chelsea khal top 4 in Premier league an khar thei. Chelsea cu 2012 kum ah Champions league veikhat an rak champion zo ih 2008 kum Champions league final ah Man United neh loin an rak sung. Man City cu an club thuanthu ah Champions league final an luh vei khatnak a si. Covid 19 natnak ruangah Bawhlung sit cu a hmun ah zoh sian lo a si ringring nan, Champions league final ahcun mipum 16,500 cu Bualrawn sungah lut in an zoh thei ding. Cumi sungin Chelsea le Man City tantu lakin mipum 6000 veve ticket pek an si.\nLai ni thla siar dan cun may 29 tuizan zarhte zan Myanmar nazi 1:30am ah lek thok ding an si ih mirang ni thla siar dan cun May 30 ,zarhpi zing zinglam nazi 1:30am ah lek thok ding an si. Tui season an doawknak sulhnu zoh tikah Chelsea in an neh ringring nan, tui Champion league final ahcun Man City in nehnak an co ko ding tiah mi tamsawn cun an zum. Nangteh ziangtin na ruat ve?\nKan Himnak Hrang A Tuldan Vekin Kan Humhim Aw Thlang Ding Tiah USDP In Thu An Suah


Zanniat nunphung (lo thlo thu) | Radio Veritas Asia\nLo an thleng in inn tek pa maw fial mi pa khat in fang ci cu lo sungah a vork ding. Tlangval fala pawl in vainim cin ding in vainim ci an pek. Vainim ci cu kau deuh ih laih mi leikua ah an cing ruangah fala tlangval an fial. Thal rawl ci cu rawl ci tlem fang lai in cing khal le a kho tha ko ruangah nau hak deuh pawl in an cing. Lo rit feh tu cu minung 20 tluk an si. Vainim cu mi 5 in an cing. A dang nupi nu le pacang pawl in tuhmui thawn leilung an thlo phah ih rawl ci cin mi leilung in an khuh vingvo. Cu tiin lo rit cu an theh. Mi nei le a siang pawl in lo rit feh tu pawl cu zanlam ah inn ah zu pi bel 5 lai an thlor sak ih an do (pawi hial) an ti. Tlangval fala lo rit feh tu pawl zu in lungawi in hla an sak. An lam theu a si. March le April thla cu lo rit thla a siih an man laifang a si. May thla cun ruahpi a sur ih lo rawl a kho thlang.\nLo sungih cin mi rawl a kho cun rawl kuang le hram pi cu an kho tlang theh ruangah lo rawl a kuang that ding in hrampi cu an thlo sak. Cu ticun lo rawl cu an thang ih July thla cu fang a vui ih September ah fang a thar. Fang lak a cu. Thlaruk a tiin vainim cu a paw ih September thla cun vainim cu an lak. Thal rawl pawl tha seh tin fang kuang le vainim kuang pawl cu an thlo fai sak. Thal rawl cu thla hra hnu ah lak a cu ih an lak theu.\nLo sung ih rawl an lak theh hlan lo cu nitin in lo an kil theu. Lo kil ding ih an feh tikah mipa pawl cu phirivau tum phah in an feh. Nunau pawl in zo ih phirivau tum mi asi ti an thei a si. Lo an thleng tikah sumsel tum naa, talh kuang tum naa, an lo thlam deu te ih sin an tum theu ih an nuam aw zet theu. Sumsel le talh kuang cun an lo pil sung ih um fala le tlangval pawl parah duhdawt awk nak hla an tumtheu a si. Hai hnim le thei rah hmin tik cu a si. Hram lak khalah thingrah ei tha phun tampi an um.\nZanlam rit kil pawl cu kan tlung a cu zo, ka tlung thlang a si ti nak khalah tlah kuang le sumsel an tum ta cio ih an lo ihsin an tlung thlang ding a si ti khal an thei aw theh. Rit te cu zing an tho pek in lo rawl ei an hmang ih zanlam khalah nitlak zik ah rawl an hawl.\nKillaw cu lam hlat deuh ah riak an hmang ih lo rawl ei ding cu zinglam nazi 8 in nazi 9 tiang an ei theu. Zanlam ah nazi 4 tluk in ei an thok ih nazi 5 tluk cun an riah nak dingah a um theu. Sakuh, zinghnam le thiahlei pawl cu zan ah ei an hmang theu a si. Cu hrangah rit kil pawl in lo rawl ei theu tu kil daan khal an thei a si. Hi mi cu zanniat miphun pawl lo thlawh daan a si. Hi mi thu cu U Za Thluai ih ngan mi sungin kan run tar lang mi a si. Tu lai nonawn pawl in kan Pipu pawl ih nun tu daan an theih theinak dingah kan run tar lang mi a si. Casiartu zate par ah kan lungawi.


CDF Matupi Sakhaan an luhcilh ih mipakhat an kap that - Falam Online Media\nCDF Matupi Sakhaan an luhcilh ih mipakhat an kap that\nAtufang Chinram boruak sosang zetnak Matupi-Mindat karlak ih CDF Matupi sakhaan fate pakhat cu May 1 ah ralhraang ralkap pawl in an luhcilh ih kahdonak a suak.\nMay 1, zaanlam nazi 5 hrawngah an luhcilh ti a si ih buainak boruak ah CDF Matupi ralkap pakhat thi`n, hriam tuar pakhat a um tiah theih a si.\nRamsung media ṭhenkhat tarlangdan ah Sakhaan an siim hlan ah ralhraang umnak ခလရ 304 tatyin ihsin turbin thawn an rak zoh fel cia ti a si ih, Sakhaan luhcilh a si lai ah CDF-Matupi ralkap thawn nasaten an kapaw ih ralhraang lam mithi an tam ding tiah ruah a si nan thuhla felfai theih a si lo.\nDoawknak ih ralhraang kut tuar CDF-Matupi ralkap cu minote a si ih, ram le miphun hrang a pekawknak cu mipi humtu ralkap in kan theihpi ti`n CDF-Matupi in tuni May 2 ah suunnak capi an suah a si.\nSiarbet : Mindat-Matupi zinpi ah ni 3 zon in SAC ralhraang le CDF an kap aw\nTuni, May 2 zinglam ah Chin ramkulh, Mindat-Matupi zin ah ralhraang SAC ralkap le mipi humtu ralkap pawl nasaten an kapaw.\nMatupi ihsin Mindat lam pantu SAC ralhraang mawṭawtlar le lamzin sialsaktu pawl cu April 30 ihsin CDF Mindat in an rak kap ih tuzing khalah an kapaw bet tiah theih a si.\nMindat CDF ṭuanvonei mipakhat cun “Tuzing ah ralhraang ralkap 5 an thi. Peng ban 50-60 karlak hrawngah a si. Ralhraang lam mi 5 an thi ih hriam tuar an tam. Thuthang kan ngah dan ah ralhraang pawl dunglam ihsin an kap ti`n kan thei” a ti.\n← Mindat-Matupi zinpi ah ni 3 zon in SAC ralhraang le CDF an kap aw\nRapthlakza Ralhraang SAC ralkap mi hrem dan phun 10 →


Na Duhdawt Tuk Asikhallen Langter Tuk Hlah >>> – Meifar\nNa Duhdawt Tuk Asikhallen Langter Tuk Hlah >>>\nMarch 28, 2022 admin Lawrkhawm 0\n(Lungthin a kekkuai zo mi lengnu): “Na tlangval hi na duhdawt tuk asikhallen langter tuk aw hlah, na thinlung sung lawngah ret ṭha aw. A mawi tawkfang lawng in langter aw, na duhdawtnak na langter tuk asilen a lo namnuai sawn ding.\nNa duhdawtnak na langter tuk asilen a lo ngainep sawn dingih a duhduh in a lo puahcok tum ding. Na thinlung kha control neh tum awla pangaiten pehtlaih ringring tum aw, arak lo duhdawt ve ngaingai maw tihi zingzoi hmaisa aw.\nZiangvekin thutiam kamawknak a lo pe asikhallen 100% in zumaw hlah, leitlun ih ṭongkam ṭhabik / mawibik hmangin a lo lem asikhallen na taksa kha a hrangah hlanaw hrimhrim hlah. Hmailam caan cu zohman in an relcia thei lo ih nan ṭhenaw sal thei ringring ti kha thei camcin aw.\nThaisun ah nan ṭhenaw thei ringring ti theih awla nan neihawk hlan ahcun na taksa kha peaw hlah. Mipa pakhat lawngah thinnat ciamco ding a si lo mipa dang tampi an um ti kha thei ringring aw. A lo tlansantu mipa hrangah na mitthli forter hlah, a lo duhdawt ngaingai asilen na hnenah ara kirsal mai ding.\nAra kirsal lo asikhallen khuanui samhrisih nan si lo tin ruat thiam awla na thinlung sangka cu valdang hrangah lamzin sialsak aw. Midang aiin nangmah le nangmah kha duhdawtaw hmaisa bik aw, cun mah le mah rinsanaw thei dingin hnaṭuan zuam aw, thiamthil pakhat khat nei dingin zuam aw. A netabik ahcun mipa hi zum awl tuk aw hlah, na duhdawt tuk asikhallen na thinlung mit cu cawter hlah.\nNorth Korea In Unclear Bomb Test A Tum !!!\nTulai Milian Bik In, “Dam Rei Tuk Zuam Hlah Uh Sin, Asilolen Hlanhlai Ramkhel Biden, Trump Pawl Vekin Tulai Boruak Kan Siatsuah Ve Ding” A Ti


Suu Kyi Suah Ding - Chinland Today Media\nOctober 2, 2010 2:54 pm·1 comment\nYANGON — Aung San Suu Kyi November thla Kawlram hrilawknak thluh veten suah a si ding tiin ralkap mi uk cun an sim. Nobel Peace ngahtu Suu Kyi, a inn sung khuahkhirhnak November 13 ah a cem dingih suah a si ding tiin hmin langter duhlo theifiangtu pakhat cun a sim.\n“November thla cu Kawlram hrangah thla thupi le buai zet a si ding, ziangah tile rampi hrilawknak le Suu Kyi suah a si ding” tiin AFP pawl hnen ah an sim. Hmin tarlang duhlo cun a ni khal a sim ih daan vek in khi ni ah an suah ding ti khal cun a ti bet.\nSuu Kyi’s ukil Nyan Win khal cun, inn sung khuahkhirnak hi May 14 ah an thok ih November ah an suah a tul a si ziangah tile ‘daan ah an khuahkhirhnak tisau bet ding ti a um nawn lo’ tin a sim ve.\nSuu Kyi Me Thlak Sal Ding\nLal Rem Lian says:\non October 3, 2010 at 7:49 am\nKa ngai dan cun kan ram ah lung awinak sui tum kan sar tan a si thlang in ka hmu. Asinan kan nih Lai mi pawl hrang ah cun kan ram tha khal seh la a tu le tu ih kan in ti that hlei thei hrih cu zum um ka ti lo. Ziangruangah ti le sukyi a suah le lawngah kan thangsoh deuh a zum um. Kan lai ram cin tiang khal kan co thei dingah ka ruat. Cule suukyi asuahlo aiin asuahthei cu zumnak ka nei. Kan ram ah cozah dinglai hin kan ram hi an duhduh in tithei khal hai sehla, minung kan nunnak hi cu daan vek tal ih an ti zalen sak cu zum nak ka nei.


Zaw Win Htut fapa Ito le ho an kai dan | Falam Online Media\nZaw Win Htut fapa Ito le ho an kai dan\nHlasakthiam hminthang Zaw Win Htut fapa Win Htut Thawdar @Ito le mino ṭhenkhat cu SAC ralhraang in September 8 zing ah an um nak inn ah luhcilh in an kai tiah thuthang a suak ih kaih tuar Ito ih sungte pawl khalin thuthang an nemhnget fel zo.\nA umnak Yangon, 9 mile, မစိုးရိမ်ကျောင်း ziin kiangkap hi ralhraang pawl in September 8 zinglam nazi 4 hrawngin an phit sak ih Hmun ṭhenkhat ah ṭanṭhat lak cia in timlamnak an nei nan veng sung ih um miṭhenkhat cun thuhla umdan zianghman an thei cuca lo.\nRalhraang cangvaih lutsuah dan rak hmutu pawl cun zinglam nazi 8 luan hrawng ah an kai ngah ding zum a um thu an rel ih “kan theih sun ah, hmaisabikah golf course kiang ih hmun dunglam an phit hmasa. Cun, Hmuan dunglam, tlunlam lamziin ti`n a sangsang ten an phit hnu ah an kai tiah kan thei” ti`n veng sung um mipakhat cun a rel.\nVeng sung um mikhat khalin “zinglam nazi 8 hlan ah lamziin an phit ih 8 luan hnu hrawng ah an ong sal. Himi ziin ah vak suksotu an um dah tuk lem lo. Cun, kiangkap naivai deuh ih um pawl lawng in hih hmun ah Ito a um timi an thei. A studio khal hih hmun ah a um cih. Zingpit ah an hmuan sungah ralkap an cangvai rero mi kan hmu” a ti.\nMidang pakhat khalin “Ito inn ah SAC ralhrawng pawl an lut tilawng kan thei. An kai thu cu thuthang a suak hnu lawng ah kan thei fiang” a ti.\nIto an kaih nak san thu felfai theih a si lo nan ramsung media ṭhenkhat cun Dothleng cangvaihnak thawn pehpar in an kai mi siding zum a um thu an tarlang a si. (Lawrkhawm)\n← SAC-ralhraang pawl cun thuphan tomtawhlawt an rel suak leh\nJet Vanzam thawn Thantlang peng ah bomb an thlak →\nYangon ih Voi 30 luan bomb puak cu AAF cangvaihnak a rak si ziar\nRakhine ram ah Covid 19 ral do dingin Dr thiamsang 20 le Nurse 3 pok suak tum\nAugust 22, 2020 August 22, 2020 Ni Hnem Sung 0\nPaing Takhon cu a sungkhat unau pawlin phat san!


Hitluk Vansiat Hi Maw Zangfah Umtuk Aw - Buannel News\nHi thu siartu tam sawm cu nan thin a nuam tuk bik lem ka zum lo. Hitluk vansiatnak hi leitlunah a rak umthiam hi mangbangza ngai ngai a si. Nufate lawngih ummi ansi, a nu cu mawtaw cangsual nakin a thi, a tanta mi a fapa te cu zo in an kilkhawi thlang ding?\nA nu hmin cu Lina a si, Malaysia ih ummi ansi, a nu cu Tanjung Bunga Metro ih lamzin thianfai hnattuan a si. Lina hin a fapa te a umpi ih, curuangah a hnattuan nak khalah a fapa te cu a hruai ring ring theu. Inn lamah rak kilkawitu an umlo, sungkhat khal an neilo, an nufate ih ummi an si.\nA nu cu a hnattuan nakah mawtaw in a pahpang, sinan cu mawtaw cu a tlanhlo cih, Lina ttaihtu mawtaw cu ziangvek a si khal an thei lo ( an thei lo ngai ngai maw fahrah te ansih ruangah an sim duh lo sawn ha? ) ti a si. A nu cu hliamhma natak thawn sizung fehpi a si, curuangah a fapa khal sizung a thlen ve a ttul.\nReiloah a nu cu a thi, a nu kiangah a feh, ka nu tho aw kan tlungding a ti, kiangkap ih umpawl ttap lo zohman an um lo. Ka nu tho aw kan tlungding, hinah cu a nuam lo, ka rilrawng zo, tlun ka duh a ti. Lina fapa cu fahrah a sithlang, children home lamih an ret a ttul a ttul ding. An nufate in an nuamaw tuk theu, fahrahte ansinan zohman an ngai lo. Tuahcun Lina fapa hrangah cun leitlun cu ttahnak ram a si. Makassar Info


SEEMTIRNAK 2, Falam Common Language Bible (FCL) | The Bible App\nLangue pour la BibleFalam\n1Cuticun leilung siseh van tla siseh, lei parih a ummi hmuahhmuah le van ih a ummi hmuahhmuah thawn Pathian in a tuah òheh. 2Ni ruk sungah Pathian in a hnaòuan cu a òheh ih ni sarih ni ah a hnaòuannak ihsin a cawl. 3A hnaòuanmi a òheh ih a ni sarihnak ah a colh ruangah Pathian in cuih ni cu thluasuah a pek ih ni sunglawi ah a canter. 4Lei le van a tuahnak thuhla cu cubangtuk in a si.\n5 Bawipa Pathian #2.5 Bawipa Pathian: timi hi Hebru òong in ð Yahweh elohimó an ti ih Seemtirnak cabu sungah a hmaisa bik kan tonnak a si. ð Yahwehó timi hi Israel mi pawl cun Pathian ih hmin a si, ti ah an zum ih Bawipa ti-in kan let. in lei le van a tuah òheh tikah lei parah thing le hrampi a um lo; thlaici keuh ding khal a um hrih lo; ziangahtile Pathian in ruah a surter hrih lo. Leiram òuantu dingah milai khal an um hrih lo. 6Ruah a sur hrih lo na'n leilung sungin ti a put ih leilung cu a hnawngter òheh.\n7Cun Bawipa Pathian in leidip a lak ih milai ah a tuah. A hnar sungah nunnak thaw a vun thawt ih minung ah a cang.\n8Cun Bawipa Pathian in nisuahnak lamih a ummi Eden ah hmuan a tuah ih acuih hmuanah cun a tuahmi minung cu a umter. 9Rah òha a rahmi le a mawi zetzetmi thingkung a phunphun acuih hmuanah cun a keuhter. Hmuan laifangah nunnak thingkung, a òha le a sia theihthiamnak thingkung khal a keuhter.\n10Cun hmuan hnawngtertu dingah Eden ihsin tiva pakhat a luang ih hmuan leng a thlen tikah tiva pali ah a òhek aw. 11Pakhatnak tiva ih hmin cu Pishon a si ih Havilah ram kimvelah a luang. Havilah ram ahcun sui a um. 12Havilah ram ih sui cu sui phun òha a si ih thingthling mankhung le Oniks lungvar sen tla an um. 13A pahnihnak tiva cu Gihon a si ih Kush ram kimvel ah a luang. 14A pathumnak tiva cu Tigris a si ih Assiria ram nisuahnak lamah a luang. A palitnak tiva cu Eufrates a si.\n15Cun Bawipa Pathian in a seemsuah mi pa cu loram òuantu le kilkhawitu dingin Eden hmuan ahcun a umter. 16Pathian in a hnenah, öHmuan sungih a ummi thingrah hmuahhmuah na ei thei; 17asinain a òha le a sia theihthiamnak thingkung ih rah cu na ei hrimhrim lo pei. Na ei asile na ei ni in na thi ding,” ti ah a sim.\n18Cun Bawipa Pathian in, öMinung hi amah lawngih a um ding cu a rem lo; amah bawmtu ah rualpi ka tuahsak ding,” a ti. 19Cule Pathian in leilung a lak ih ramsa a phunphun le vate a phunphun ah a tuah ih ziangtin a ko pei ti ah cu pa hnenah cun a fehpi hai. Cule cu pa in hmin a rak sak ciar vekin an hmin ah a cangta. 20Cuticun cu pa in hramlak ramsa siseh, innzuat sumhnam le van ih a zammi vate hmuahhmuah siseh hmin a sak hai a si. Sikhalsehla amah ih hrangah bawmtu le rualpi a um hrih lo.\n21Curuangah Bawipa Pathian in cu pa cu ihhmuh thawzetin a itthatter ih a ihthat sungah a hnakruh pakhat a lak ih a titsa in a phih sal. 22Mi pa sung ihsin a lakmi hnakruh cun nunau a tuah ih mi pa hnenah a ratpi. 23Cuih mi pa cun,\nöAtu lawngah maw keimah vek minung,\nKa ruh in tuahmi ruh,\nKa titsa in tuahmi titsa ka ton.\nMi pa sungin lakmi a si ruangah,\nMi nu tiin kawh siseh,” ti ah a ti.\n24Cuti a si ruangah mipa in a nu le a pa a taanta ih a nupi thawn an kom-aw. Cutiin tisa khatah an cang. 25An pahnih in lawngfangkheh in an um naón ningzah an thiam lo.\nEn savoir plus sur Falam Common Language Bible\nExplorer les versets de SEEMTIRNAK 2


Lamzin Ih Um - Chinland Today Media\nJune 13, 2009 9:18 am·0 comments\nJesuh in, “Kei cu Lamzin, Thutak le Nunnak ka si. Keimah hnenin siar lo zo hman ka Pa ih hnenah an thleng thei lo,” a ti. – John 14:6\n– Ezra 6-8\n– Johan 21\nKhuahlanlai Rom pawl cu an lamzin ruangah an hmin a thang. Rom khua ihsin an ukmi ram hmuahhmuah ah lamzin kau le ttha zetzet a thleng thluh. Jesuh in, “Kei cu lamzin, thutak le nunnak ka si,” a ti tikah a thusimmi a ngaitu pawl ih mit-thlam ah himi lamzin pawl a cuang ding.\nAmah cu vancungram fehnak lamzin a si a ti tikah leilung ih hramlak thukzet sungah thingkung le hrampi pawl vaat thluh tahrat in lamzin thar an sial vekin Jesuh khal in nunnak lamzin thar ah in hruai a si. Mi tampi in mai’ rualpi lawng duhdawt in mai’ raal huat timi hih leitlun lamzin an zawhlai ah Jesuh in, “Nan raal pawl duhdaw uhla, a lo hremtu pawl hrangah thlacam uh (Matt. 5:44) timi lamzin thar a tuah. Midang tlun ih thutthen le misoisel cu a olzet nain lamzin thar tuahtu Jesuh in, “Nan mit sungih hnawm tumpi suah hmaisa taa aw” a ti (Matt. 7:3). Duhhamnak ai ah tirhsiannak (Luka 12:13-14) lamzin thar in ceh sak.\nJesuh in, “Lamzin ka si” a ti tikah siatralnak in thlenpitu lamzin hlun taanta in nunnak lamzin thar thlun dingah in ko. “Thlun” timi ttongfang in “Amah thawn lamzin parih um tlang” timi a sawh. Kan rak feh kelnak siatnaklam ih in hruaitu lamzin maw, Lamzin a simi Jesuh thawn nunnak lamzin parah kan um tlang ding? Kanmai’ duhduh kan hril thei a si.\nBawipa ih minung ka si bangin,\nAmai’ lamzin thlun dingih kawh mi ka si;\nLeitlun mi in an thei lo ding nain,\nA lang tikah an hmu leh ding.\nLamzin a simi kan thlun ahcun lamzin hmuh kan ttul lo.


1 Timote 1 (1 Timothy 1)\nHnenih Paul Cakuat Pakhatnak\nTimote cu Asia Minor ramih ummi a si ih Khristian mino a si. A pa cu Grik mi a si ih a nu cu Judah mi a si. Paul ih Pathian hnaṭuan a bawmtu a si ih a rualpi khal a si. Paul in Timote hnenih ca a kuatmi a pakhatnak sungah hin thil thupi zet pathum an um.\n(1) Kawhhran sungih zirhnak sual a ummi thu thawn peh aw in ralrinnak a ngan. An zirhnak cu Judah mi ruahnak le Zentail mi ruahnak a cokrawimi a si. An zirh awk bikmi cu kan lei tisa nun hi a ṭha lomi a si. Curuangah minung hi zohmanih theih lomi thuthup theih theinak le nupi pasal neih lo le rawl hrekkhat ei loin hrialnak lawng thawn rundamnak kan co thei a si, an ti.\n(2) A ca sungah Kawhhran kilkhawinak lam le Pathian biakkhawmnak lam thu zirhnak tla a tel. Hruaitu pawl in ziang bangtuk ziaza an nei ding ti thu khal a tel.\n(3) Jesuh Khrih riantu ṭha ziangtin kan si thei ding ti thu Timote hnenah ruahnak a pek. Cun zumtu a phunphun pawlih tlunah ṭuanvo a neihzia khal a sim.\nKawhhran le an hruaitu pawl ziaza (1.3-3.16)\nTimote ih hnaṭuan zirhnak (4.1-6.21)\n1In Runtu kan Pathian ih thupeknak in le kan ruahsannak a si mi Khrih Jesuh zaarin Khrih ih tirhthlah a si mi keimah Paul in, 2kan rinnak sungah ka fapa ngaingai a si mi Timote na hnenah ca ka lo kuat.\nKan Pa Pathian le kan Bawipa Khrih Jesuh in ngilneihnak, zaangfahnak le daihnak lo pe hramseh.\nZirhnak Sual Ralrinnak\n3Masidonia peng ka feh zawng ih ka lo fial zo bangin Efesa khuaah um dingin ka lo duhsakmi a si. Efesa khua ih thurin dik lo a zirhtu kha cubangtuk ih zirh nawn lo dingin va kham rori aw ti ka duh. 4El awknak lawng a suaktertu thuanthu menmen le cem thei lo ko ih rak nganmi an suahkehnak pupa hmin pawl uarnak khal hlon dingah sim hai aw. Ziangah tile cubangtuk pawl cun Pathian tumtahnak an kimter thei lo. Zumnak lawngin Pathian tumtahnak cu theih thei a si. 5Hi bangtuk ih ka lo fial tikah ka tumtahmi cu, thinlung thiang sungin a rami duhdawtnak, le siaṭha thleidannak thinlung thiang le a felmi zumnak um seh ti duhnak ruangah a si. 6Hi bangtuk hi mi hrekkhat cun an tlansan ih aat-thlak thu-el awknak sung an thleng. 7Pathian ih daan thuhla ahcun zirhtu saya ṭuan an duh; a sinain anmah ih simmi lala hman a tican an thei lo ih a theizet le lunghmuizet vekih an simmi thu khal an thei ngah ngaingai lo.\n8Daan cu a sinak ding vekih hmanah cun a ṭhami a si ti kan thei. 9Asinain kan ciin ding a ṭulmi cu, daan timi cu miṭha hrangih tuahmi a si lo; daan a buartu, miṭha lo, Pathian upatnak nei lo le mi sualral pawl, biaknak siseh thlarau lam siseh zianghman ih a siar lotu pawl, an nu le an pa a thattu pawl, laithat pawl, 10cin le daan nei loih a nung pawl, mihur pawl, sal zuarnak in sumtuah pawl, thuphan per pawl, thu theihpitu dik lo pawl, cule thurin dik kalhkih ih a nungtu pawl, cu pawl hrangih tuahmi a si. 11Cubangtuk zirh awknak cu than dingih i fialmi Thuthang ṭha sungah a um ih cuih Thuthang ṭha cu sunloih le upatin a ummi Pathian hnen ihsin a rami a si.\nZaangfahnak Ruangih Lungawinak\n12Ka hnaṭuan ka ṭuan theinak ah thazaang i petu kan Bawipa Khrih Jesuh hnenah lungawi thu ka sim. Hlanah cun Amah cu ka simsia, ka hrem ih ka hmuhsuam ciamco nain, 13Amah riantu dingah i hriil ih a hnaṭuantu ding tlak ih i ruah ruangah ka thangṭhat a si. Pathian cu i zaangfahtu a si, ziangah tile zumnak zianghman ka rak nei lo ih ka tuahmi hi ziang a si ti hman ka rak thei lo. 14Bawipa in a tamzetmi a zaangfahnak thawn i run burh ih zumnak le duhdawtnak i pek. Cuih zumnak le duhdawtnak cu Khrih Jesuh thawn kan pehzom awknak thawngin kan ta an si zo. 15Khrih Jesuh cu misual pawl rundamsuak dingah leilung ah a rung ṭum, timi hi a dikmi ṭong a si ih famkim zetin pom tlak le zum tlak a si. Cuih misual pawl lakah kei hi misual bik ka si. 16Sikhalsehla Pathian cu ka parah zaangfahnak a nei ih Khrih Jesuh a thinsaunak le a lungnemnak ka parih a langnak dingah a si. Cubangtuk in Khrih Jesuh lungnem thinsaunak kei misual bik miangmo parih a thlennak cu neh hnuah mi in amah an zum ih kumkhua nunnak an ngahnak dingih zohṭhim dingah a si. 17Kumkhua in Siangpahrang a si mi, thih ni nei lo, le mit-ih hmuh theih lo, amah lawng Pathian taktak a si mi, a hnenah upatnak le sunlawinak kumkhua in hmun camcin seh! Amen.\n18Timote, ka fapa, na tuah dingmi pawl na hnenah ka lo ap. Hitiih ka lo ap tikah a hlanah nangmah ih thu-ah profet ih a rak simmi thawn a kaih awmi a si. Cuih profet simmi pawl cu raldonak hriamnam ah hmang awla, 19thinlung thiang nei in na zumnak fekter aw. Mihrek cu an siaṭha thleidan thiamnak thinlung an thlun duh lo ruangah an zumnak an siatter ṭheu. 20Cubangtuk mi lakah Himenaias le Alexander tla an tel ih an pahnih in Satan kut sungah ka pek. Hi bangtuk ih ka tuahmi cu Pathian an simsiatnak reh seh tinak ah a si.


US President Thar Lalut Ding - Chinland Today Media\nUS President Thar Lalut Ding\nJanuary 20, 2009 6:12 pm·1 comment\n21-01-09: US President 44 nak midum President hmaisabik, Barack Hussein Obama cu tuisun nazi 12 ah US Supreme Court Chief Justice, John Roberts cun Washington DC ih Capitol Hill ah rin umnak thutiam laterin a la lutding. Hi Obama lakluh nakih telding minung million 2 lenglo cun Washington khawpi an thlengthluhzo ih. Humhim naklam khal nasa zetin timtuah asi. US ramih humhim naklam hnattuan thimbik pawl 12 sung ihsin miraltha leh meithal kahthiam misual kaihdan thiam cungcuang pawl minung tampi hrilsuak mi an tel.\nObama lakluh nak hi tuisun nazi 10: 25 ah ttan a si dingih. Cumi hlan sungcu US State Marine Band San Francisco Body Chorus leh San Francisco Girls Chorus pawlin can an hmangding. US Sanate Join Congressional Committee Chairman, Dianne Feinstein in hi khawmawk nak hi a hoha dingih hmuahnak leh lung awinak thukhal a sim dingih. Obama lakluh nakding tikcucan cu Dr Rich Warren in a hoha thung ding.\nPresident lakluh hlanah Vice Presideng thar Joe Biden cu Supreme Court Associate Justice Vice President, John Poul Stevens in rin umnak thu a tiamter dingih a la lutding. Himi hnuah awn mawi lamthiamzet, John Williams ih tuahmi Awnmawi ngaithlak nak an nei dingih Cumi hnu in President hi lakluh asi ding. President leh Vice President tharhi St, John’s Episcopal Church ah an mai hrangih Pathian hnenih hlan awknak an tuahsak mi khawmnak ih an tel hnu ah Biak In ihsin White house hi an pan dingih President lakluh nak tikcucan an hmanhlan nazi 2 hrawngah President Bush cu White House ih North Portico room ah anva hmuta dingih . himi ah hin Vice President thar dingleh Joint Congressional Committee Member pawlthawn thingpi in tlangnak an neicih ding.\nPresident Bush cun President thar Obama lakluh nakih tel dingin tuisun nazi 11:00 ah White House a suahsan dingih. President lakluh nak tikcucan a cem veten Obama ih hoha nakin President Bush thlahnak tikcucan hmancih asi ding. Cumi hnuah Presideng Bush cun Midland Texas ih a cennak In cu Andrews Airforce Base ihsin a pancih dingih President Obama leh Vice president Joe Biden cun Joint Congressional Committee in an mai hrangih an timtuah sakmi Suncaw cu Statuary Hall ah an kil tlangta ding.\nPresident lakluh nak Parate cu tuisun siimlam nazi 3 ah Coptol Hill ihsin White House thleng neih asi dingih. President lawmnak ih Parate lamnak hi hmun 10 ah tuah asi dingih. Himi pawl lakah Commander in Chief’s Ball, the Youth Ball leh President Obama Home State Ball pawlcu ropi cuangce dingih zum an si. Obama hi National Museum Building ih neih dingmi Commander in Chief ‘s Ball ah a tel zum asi. Obama lakluh asi ding laiah. a thutiam lai ih a kutih a namding micu President Abraham Lincoln ih President asi ding zawngih a rakhman mi Bible cu a nupi in Cabuai sang parah a retsak dingih cumi hnu ah Obama cun rin umnak thutiam a la ding.\nCT pawl ka lo lawm hai nasa. A si ding vek cekci in nan run ngan thei ih ! Kan Chin mi thuthang la tu khal kan duai nawn lo ti nak si cu. Si rori.. St.John Biak inn ih khawm nak an neih hnu ah mipi siar cawk lo hmai ah Pathian hnen ih thlacamnak thawn an thok ih thlacamnak thawn an tiak. A thukam lak mi khal a tha nasa. Mipi hnen ih a Ttong mi khal zumtlak taktak a si.A tu khal hi President Obama le a nu pi le tuanvo nei upa pawl cu mi pi hmaiah an lungawinak lang ter in mipi hmai ah an ke thawn an vak rero lai a si.\n“Maw Pathian..USA le a hruaitu ding hmuahhmuah thlawsuah run pek sinsin hram aw..Chin miphun in zaangfahtu na USA pawl run cawisang sinsin hram aw Amen”.